text:
Ɛst gir 4
Maridose be Ɛsitɛri daali
1Maridose y'o koo mɛn tuma min na, a y'a ka fani faran, ka dusukasifani ta k'o don a kaan na, ka bugurigwɛ kɛ a yɛrɛ kan. O kɔ, a tagara dugu forobayɔrɔ la ka to ka kule kosɔbɛ, ko: «U b'a fɛ ka siya dɔ halaki min ma kojugu kɛ.» 2A tagara se masacɛ ka luu daa la ka lɔ, bari a tun latigɛra ko dusukasifani be mɔgɔ min kaan na, ani bugurigwɛ, o tigi man kan ka don yen.
3Masacɛ ka cii sera a ka mara o mara kɔnɔ, o yɔrɔ zuwifuw tun be makari la. U tun be to k'u disiw gosigosi, o kɛra dusukasiko ye zuwifuw fɛ. U tun be to ka la ni dusukasifaniw ye ani bugurigwɛ kɔnɔ.
4Ɛsitɛri ka jɔnmusow, ni masacɛ ka muso ka soo kɔlɔsibagaw donna k'o fɔ Ɛsitɛri ye. A hakili ɲagamina kosɔbɛ, a ye fani di k'u ka taga o di Maridose ma janko a ka dusukasifani nunu bɔ a kaan na, nga Maridose ma sɔn. 5Kɔlɔsibaga nunu cɛma, masacɛ tun ye Ɛsitɛri ka koo don minw bolo, olu dɔ tun be yen min tɔgɔ ko Akiratayiyɔsi. Ɛsitɛri y'ale ci ko a ka taga Maridose ɲininga, ko mun le kɛra tigitigi.d 7Koo minw kɛra, Maridose y'o bɛɛ ɲafɔ a ye. Aman tun ko ni masacɛ sɔnna zuwifuw ka faga ma, a bena warida tɔni kɛmɛ saba min don a ka nafolo marayɔrɔ la, a y'o daa fɔ a ye. 8U fagako min tun fɔra Suzi dugu kɔnɔ, a y'o sɛbɛ dɔ di Akiratayiyɔsi ma, janko a ka taga o yira Ɛsitɛri la. A fana y'a fɔ Akiratayiyɔsi ye ko a b'a ɲini Ɛsitɛri fɛ ko a ka taga masacɛ fɛ, k'a dali ko a ka sabali ka makari a ka siya la! A tun y'a fɔ Ɛsitɛri ye ko: «I hakili to i ka waati tɛmɛnin la, e tun te foyi ye waati min na, ne y'i balo cogo min na. Bari Aman min gunna masacɛ la, ale lo y'an tɔgɔjugu fɔ masacɛ ye janko k'an faga. I ka Matigi daali! Ani ka kuma masacɛ fɛ an kosɔn! An bɔsi ka bɔ saya la.» 9Akiratayiyɔsi kɔsegira ka n'a ka kuma fɔ Ɛsitɛri ye. 10Ɛsitɛri kɔsegira ka Akiratayiyɔsi ci Maridose fɛ tugu k'a fɔ a ye ko: 11«Masacɛ ka baaradenw n'a ka mara mɔgɔw bɛɛ b'a lɔn ko sariya dɔ be yen min b'a yira ko cɛɛ fara muso kan, ni mɔgɔ min donna masacɛ ka luu ɲafɛla la ni masacɛ m'o tigi wele, a tigi te kisi, fɔɔ n'a y'a ka bere sanulaman wili ka sin min ma, o tigi le be kisi. A tile bi saba do ye nin ye, ni masacɛ ma ne wele ka ta'a fɛ.»
12Akiratayiyɔsi y'o kuma bɛɛ fɔ Maridose ye. 13Maridose ye Ɛsitɛri jaabi ko: «Kan'a miiri ko e ni zuwifu tɔw te kelen ye, k'o la, e bena kisi, bari e be masacɛ ka soo kɔnɔ. 14N'i jera n'i ma foyi fɔ sisan, zuwifuw bena dɛmɛ sɔrɔ ka kisi sababu wɛrɛ la. Ele n'i faa ka somɔgɔw bena halaki. E Ɛsitɛri kɛra masacɛ ka muso ye, nin le kama wa, jɔn b'o lɔn?» 15O kɔ, Ɛsitɛri y'a ka ciden nin ci tugu Maridose fɛ k'a fɔ a ye ko: 16«Taga Suzi dugu kɔnɔ zuwifuw bɛɛ lajɛn. Aw ka suun don ne kosɔn. Aw kana dumuni kɛ, aw kana minni kɛ tile saba kɔnɔ, suu fara tile kan. Ne fana bena suun don ni n ka jɔnmusow, o kɔ, ne bena don masacɛ fɛ, hali n'o sariya nin be yen. N sara wo, n ma sa wo, o bɛɛ ka kan.» 17Ɛsitɛri ye fɛɛn min fɔ Maridose ye, a tagara o bɛɛ kɛ.
Maridose ka Ala daali
1 Maridose y'a hakili jigi Matigi ka kɛwali bɛɛ la k'a dali ko: 2 «Matigi, Matigi, e ye masa ye sebagayatigi, diɲɛ ye ele le ta ye, n'i b'a fɛ ka Isirayɛlidenw kisi, a tigi te yen min be se ka muruti e sago ma. 3 Ele le ye sankolo ni dugukolo dan, kabako minw be diɲɛ kɔnɔ, ele nɔɔ lo. 4 Ele le ye fɛɛn bɛɛ tigi ye, mɔgɔ si te yen min be se ka lɔ i ɲakɔrɔ, Matigi. 5 Matigi, i be koo bɛɛ lɔn, Matigi e yɛrɛ y'a lɔn tiɲɛ na ko ne ma ban ka n kunbiri gwan Aman kɔrɔ gwansan, n m'a lawili k'a dɔgɔya, walima ka n yɛrɛ boɲa, o fana ma bɔ n yɛrɛ la. 6 Tiɲɛ na, n'o le tun be kɛ sababu ye ka Isirayɛlidenw kisi, ne tun bena Aman seen yɛrɛ nɛmu. 7 Nga ne ma o kɛ tiɲɛ na, bari ne t'a fɛ adamaden ka boɲa ka kɛ e Ala ta sanfɛ, ne tena n kunbiri gwan mɔgɔ si kɔrɔ, n ben'a gwan e Matigi dama le ɲakɔrɔ. N t'o kɛ ni yɛrɛboɲa ye fana.
8 «Matigi Ala, e min ye Masa ye, Ibrayima ka Ala ye ele le ye. E k'i ka jama kisi, bari u jugu b'u halakiyɔrɔ ɲinina, u y'u yɛrɛ jija janko k'i ka jama halaki, min ye e ta ye kabini fɔlɔfɔlɔ. 9 Kana e cekun bɔ e ka jama na, e ye jama min bɔsi Ezipitikaw bolo. 10 Matigi, e ka ne ka daali lamɛn, minw ye e ta ye, e ka olu dɛmɛ. An ka dusukasi yɛlɛma k'a kɛ nisɔndiya ye, janko an niman ka to, an ka dɔnkili la k'i boɲa. Matigi, kan'a to e tanubaga be tunu.»
11 Isirayɛlidenw bɛɛ kasira kosɔbɛ, bari u tun y'a ye ko u bena sa.
Ɛsitɛri ka Ala dali
12 Masamuso Ɛsitɛri tun be saya ɲafɛ, a ye dɛmɛ ɲini Ala fɛ. 13 A y'a ka masamuso fani ɲanamanw bɔ, ka dusukasifani don, a ma tulu kasadiman bon a kuun na. A ye bugurigwɛ ni buguri le kɛ a la. A banna k'a yɛrɛ lalaga, yanni a k'a ka masirifɛnw don, a y'a kunsigi le ɲagaminin to a bonna a fariyɔrɔ bɛɛ. 14 A ye Matigi, Isirayɛlidenw ka Ala daali ko: «Ne ka Matigi ni an ka Masa, e ye kelen le ye, e ka ne dɛmɛ, ne kelen lo, ni e kelen tɛ, ne dɛmɛbaga te yen. 15 Bari ne be taga faratiko le kɛyɔrɔ la. 16 Matigi, kabini ne denmisɛn tuma, ne y'a mɛn ko ele le ye an bɛmaw woloma, waati tɛmɛnin mɔgɔw cɛma, ele le ye ne ka siya Isirayɛlidenw woloma siya wɛrɛw cɛma, janko u ka kɛ e ta ye kudayi, e fana tun ye fɛɛn min bɛɛ fɔ u ye, i y'o kɛ.
17 «Matigi, an ye kojugu kɛ e ɲakɔrɔ, e y'an don an juguw bolo. 18 Bari an y'u ka batofɛnw boɲa. Matigi, e tilennin lo. 19 Sisan an ka jɔnya juguman ma u wasa. U kalila n'u ka joow tɔgɔw ye, 20 ko u bena i ka latigɛko bɔ yen, k'i ka jama halaki pepewu. U b'a fɛ k'i batobagaw bali, u b'a fɛ k'i ka soo ka nɔɔrɔ bɔ an'i ka sarakabɔyɔrɔ ta. 21 O la, u b'a fɛ ka sira di siya wɛrɛw ma u k'u yɛrɛ boɲa batofɛn kosɔn. U mako b'a la ka to ni masa tɛmɛta ye.
22 «Matigi, e kana i ka masabere don batofɛnw bolo minw te foyi ye. U ka yɛlɛko a halaki kosɔn, a k'u ka kolatigɛnin yɛlɛma u yɛrɛ kan. O ka kɛ koo nin ɲamɔgɔ yɛrɛ la. A to a be tɔɔrɔ sɔrɔ min ɲɔgɔn te yen.
23 «Matigi, e hakili to an na. An dɛmɛ an ka dusukasi waati la. E ka jagwɛlɛya di ne ma, e min ye batofɛnw ka Masa ye, an fanga bɛɛ kuntigi. 24 Ka ne to jara nin ɲakɔrɔ, e ka kumaɲuman don ne daa la. E k'a ka miiriya yɛlɛma, e k'a yɛlɛma janko an kɛlɛbaga koo ka goya a ye, janko a k'an kɛlɛbaga nin n'a tɔɲɔgɔnw halaki. 25 Matigi, an bɔsi u bolo i ka sebagaya la. Matigi, e ka ne dɛmɛ. Ne kelen lo, ni e tɛ, dɛmɛbaga wɛrɛ te n fɛ. E be koo bɛɛ kala ma.
26 «E yɛrɛ y'a lɔn ko e ka sariya batobaliya man di ne ye. A man di ne ye ka la ni siya wɛrɛ ye. 27 Ne degunnin be cogo min na, e b'o lɔn. Masamuso ka fugulan koo man di n ye fewu. A birilon ka bɔ jama cɛma, o ye degun ye ne ma. A koo ka go ne ye i ko fani nɔgɔnin. O la, ne t'a biri n yɛrɛ sagolon na. 28 E ka jɔnmuso ma dumuni kɛ Aman fɛ, a fana ma taga masacɛ ka ɲanagwɛ dumuni na, a m'a ka batofɛn duvɛn tɔɔ min fana. 29 Kabini e ka jɔnmuso ka koo yɛlɛmana, e ka jɔnmuso ma hɛrɛ sɔrɔ fewu, fɔɔ ka na se bii ma, fɔɔ n'a ma kɛ e gɛrɛfɛ Matigi, Ibrayima ka Ala.
30 Ala e min fanga ka bon ni bɛɛ ta ye, e k'an ka jigitigɛ dalili lamɛn, e k'an bɔsi ka bɔ mɔgɔjuguw bolo. Ne bɔsi siranya bolo.»
Ɛsitɛri be taga masacɛ fɛ
1 Tile saba tɛmɛnin kɔ, Ɛsitɛri y'a ka dalili lalɔ. A y'a ka dusukasifani nunu bɔ k'a ka faninyumanw don. 2 K'a to o faninyumanw na, a ye Ala dali tugu, ale min b'a dɛmɛ, k'a tanga kojugu ma. O kɔ, a y'a ka sunguru fila minɛ ka taga. 3 A tun be tintinna sunguru nunu kelen le kan n'a be tagara. 4 Sunguru kelen tun y'a ka fani dagolo minɛ a kɔfɛ. 5 A tun sirannin lo kosɔbɛ, a cɛɛ fana tun ka ɲi tigitigi. A ɲada tun ka di i ko kanuya kɛ koo le b'a dusu la. Nga a dusu tun fanin be siranya la. 6 A donna daa nunu bɛɛ la ka taga lɔ masacɛ ɲafɛ. O y'a sɔrɔ masacɛ tun siginin be a ka masasigilan kan, a ka masirifɛn bɛɛ b'a kaan na. Sanu tun b'a kaan na, ani kabakuru sɔngɔgwɛlɛnw. A tun be siranya bila mɔgɔ la. 7 A y'a kuun kɔrɔta, boɲa tun b'a ɲada kan. A ye filɛli kɛ ni fariya ye. Ɛsitɛri fanga banna jatigɛ fɛ fɔɔ a be ɲini ka kirin. A y'a kuun la sunguru kelen nin ta kan min tun b'a ɲafɛ.
8 Ala ye masacɛ ka dimi yɛlɛma k'a kɛ dusudiya ye. Masacɛ hakili ɲagaminin, a wilila yɔrɔnin kelen ka bɔ a ka sigilan kan ka Ɛsitɛri minɛ k'a koladiya ni kuma nɔgɔman ye fɔɔ a ye jagwɛlɛya sɔrɔ tugu. 9 A y'a fɔ Ɛsitɛri ye ko: «Mun le kɛra, Ɛsitɛri? Ne y'i tangabaga ye, kana siran. 10 E tena sa, bari ne fɛ na sariya nin be boli mɔgɔ gwansan le kan. 11 Gwɛrɛ ka na.» 12 A y'a ka sanubere wili k'a la Ɛsitɛri gaman kan. O kɔ, a y'a bolo meleke Ɛsitɛri la k'a fɔ a ye ko: «E nakun fɔ ne ye.»
13 Ɛsitɛri y'a jaabi ko: «Masa, ne ye e ye dɔrɔn, ne ko ne ye mɛlɛkɛ le ye, o la, ne hakili wilila i ka nɔɔrɔ yetɔ siranya fɛ. 14 E ka ɲi kosɔbɛ, e ɲada cogo ka ɲi.» 15 Ka Ɛsitɛri to kuma na, a jigi tigɛra tugu. 16 Masacɛ fana hakili ɲagamina. A ka baaradenw bɛɛ ye Ɛsitɛri jagwɛlɛya.


c: text/html

text:
Tal 3
Lɔnniya ni Masaba ɲasiran
1N deen, kana ɲinɛ n ka kuma kɔ,
n ka ladiliw mara i dusu la.
2Bari, u bena dɔ fara e sii kan,
i bena hɛrɛ ni sijan sɔrɔ.
3Kana ɲumanya ni tiɲɛ dabila.
I ka masirifɛn ka kɛ olu ye,
i k'u mara i dusu la.
4- O la, i koo bena diya Ala n'i tɔɲɔgɔnw ye.
U bena i jati hakilitigi ye.
5E jigi la Masaba kan sɔbɛ la.
Kan'i bolo la i yɛrɛ ka lɔnniya kan.
6I ka koo bɛɛ la, miiri a la,
a bena i ka sira gwɛya i ye.
7- Kana i yɛrɛ jati kolɔnbaga ye.
Siran Masaba ɲa, ka kojugu dabila.
8O bena kɛ fura ye i fari ma,
a bena i dimiyɔrɔw suma.
9Masaba boɲa n'i bolofɛnw ye, k'a fo.
E k'i ka sɛnɛfɛn bɛɛ deen fɔlɔw d'a ma.
10N'o kɛra, i ka bondow bena fa kosɔbɛ,
i ka duvɛn marayɔrɔw bena fa.
11- N deen, kana ban Masaba ka ladili ma.
Kan'a to o be digi e la. -
12- Bari, Masaba b'a diyanamɔgɔ le ladi,
i ko faa b'a deen kanunin ladi cogo min na.
Lɔnniya be sii di mɔgɔ ma
13Mɔgɔ min ye lɔnniya sɔrɔ, o tigi dagamunin lo.
Mɔgɔ min ye hakilitigiya sɔrɔ, o dagamunin lo.
14Bari, a nafa ka fisa ni warigwɛ ta ye,
a fana ka bon ni sanu ta ye.
15A ka fisa ni kɔnɔkisɛ ye.
I diyanafɛnw si te se ka suma n'a ye.
16Sijan b'a kinibolo fɛ,
nafolo ni kunkɔrɔta fana b'a numanbolo fɛ.
17A sira taama ka di,
a tɛmɛyɔrɔw bɛɛ ye hɛrɛ ye.
18Lɔnniya be sii di a sɔrɔbaga ma.
A sɔrɔbagaw fana dagamunin lo.
19Masaba ye dugukolo dan ni lɔnniya ye,
a ye sankolo kɛ ni hakilitigiya ye.
20A ka lɔnniya le barika la,
jii be bɔ dugukolo jukɔrɔ,
ani sankaba be jii tɔni.
I tangabaga ye Masaba ye
21N deen, to ka miiri ani ka jatiminɛ kɛ dɛ!
Kana i yɔrɔ jaɲa o la abada!
22O bena sii d'i ma,
o bena kɛ masirifɛn ye i kaan na.
23O tuma na, i bena taama hakilisigi la.
I seen tena talon.
24N'i lara, i tena siran foyi ɲa,
i bena sinɔgɔ ka ɲa.
25Kana siran gwɛrɛgwɛrɛ ɲa,
walima mɔgɔjuguw ka benkanni ɲa.
26Sabu, Masaba le y'i jigi ye.
A bena i seen tanga jaanw bɛɛ ma.
I tɔɲɔgɔn kanu
27Ni koɲumankɛ see b'i ye,
ni mɔgɔ dɔ mako b'o la,
kana ban k'o kɛ a tigi ye.
28Kan'a fɔ i tɔɲɔgɔn ye ko:
«Taga ka na.
Sini, n ben'a d'i ma.»
K'a sɔrɔ a see b'i ye.
29Kana juguya labɛn i tɔɲɔgɔn kama.
K'a sɔrɔ a lanin b'i la ko aw ye sigiɲɔgɔnmanw ye.
30Kan'a to e ni mɔgɔ dɔ ka bila ɲɔgɔn na gwansan,
k'a sɔrɔ a tigi ma kojugu foyi kɛ i la.
31Kan'a to mɔgɔ fariman ka koo nigɛ k'i minɛ,
kan'a ka kɛwaliw si ladege.
32Bari, mɔgɔjugu koo ka go Masaba ye.
Nga a be mɔgɔɲumanw kɛ a teriw ye.
33Masaba be mɔgɔjugu ka soo halaki.
A be mɔgɔtilennin ta ɲa.
34- A b'a jagabɔbagaw dɔgɔya,
a be nɛɛma kɛ mɔgɔmajigininw ye.
35Kunkɔrɔta bena kɛ lɔnnikɛla ta ye.
Nga naloman ta bena kɛ maloya ye.

robotstxt: allowed

filter: keep


text:
Sad 21
Mɔgɔfagako
1«Masaba aw ka Ala be jamana min dira aw ma, n'aw ye mɔgɔ dɔ suu ye o yɔrɔ kongo kɔnɔ, n'a fagabaga ma ye, 2aw ka cɛkɔrɔbaw ni kititigɛlaw ka kan ka taga suu nin layɔrɔ la, k'a layɔrɔ n'a laminiduguw furancɛ jaɲa suma. 3Dugu min ka surun suu layɔrɔ la kosɔbɛ, ale cɛkɔrɔbaw bena misigweren minɛ, zuu ma la min kaan na ka baara kɛ fɔlɔ, 4ka taga n'a ye kɔɔ jabali dɔ daa la, sɛnɛ te kɛra yɔrɔ min na, dannifɛn fana te yen. U be misi nin kaan kari o kɔɔ kɔnɔ.
5«O tuma na, sarakalasebagaw, minw ye Levi kɔmɔgɔw ye, olu bena gwɛrɛ, bari Masaba aw ka Ala ye olu le woloma a ka baara kama ani ka dubaw kɛ a tɔgɔ la, olu fana le be sɔsɔli ni madimikow bɛɛ ɲanabɔ.
6«Dugu min ka surun suu nin na, o cɛkɔrɔbaw bɛɛ bena u bolo ko misi nin suu sanfɛ kɔɔ nin kɔnɔ, 7k'a fɔ ko: ‹Anw ma o tigi faga, an ɲaa fana ma la a fagabaga kan. 8Masaba, yafa i ka Isirayɛli jama ma, i ye min hɔrɔnya, kana u jati mɔgɔ jalakibali fagabagaw ye.› O la, u bena se k'o kunko bɔ u yɛrɛ kun. 9Aw bena kɛ jalakibaliw ye o mɔgɔfagako nin na, bari aw ye koɲuman kɛ Masaba ɲakɔrɔ.
Muso minw sɔrɔla kɛlɛkɛyɔrɔ la
10«N'aw tagara aw juguw kɛlɛ, ni Masaba aw ka Ala y'u don aw bolo, aw k'u dɔw minɛ, 11n'aw dɔ ye muso dɔ ye u cɛma min cɛkaɲi, n'a koo diyar'a ye, n'a b'a fɛ k'a furu, 12a be taga n'a ye a ka soo kɔnɔ, muso nin k'a kuun li, k'a sɔnnifaraw tigɛ, 13fani min tun b'a kaan na a minɛtuma na, a k'o bɔ, a ka to o fɛ. A b'a to yen kalo kelen, a be kasi a facɛ n'a bamuso kosɔn. O kɔ, o tigi be se ka gwɛrɛ a la, k'a furu, a bena kɛ a ka muso ye.
14«N'a nigɛ nana bɔ a la, a k'a bila ka ta'a diyanayɔrɔ la. A daganin tɛ o tigi k'a feere, walima k'a kɛ jɔɔn ye, bari a jɛnna n'a ye ka tɛmɛ.
Deen fɔlɔw ka kan ni min ye
15«N'a kɛra ko muso fila be cɛɛ dɔ fɛ, ni kelen koo ka d'a ye ka tɛmɛ kelen kan, ni u kelen kelen bɛɛ ye dencɛw sɔrɔ, ni denkɔrɔba kɛra gwalemuso deen ye, 16n'a b'a fɛ k'a ka cɛɛn tilan deen nunu cɛ, a man kan ka kɔrɔya di a ka baaramuso deen ma, ka denkɔrɔba to yen, min ye gwalemuso deen ye. 17A ka kan ka gwalemuso nin deen to a ka deen kɔrɔbaya la k'a ka kɔrɔya tɔnɔ d'a ma, min ka ca ni tɔ ta ye siɲɛ fila. Bari o le y'a ka fanga taamasiɲɛ fɔlɔ ye. Kɔrɔya tɔnɔ ye a ta ye.
Denmurutinin ka koo
18«N'a kɛra ko mɔgɔ dɔ ka deen tulo ka gwɛlɛ, n'a murutinin lo, a t'a facɛ n'a bamuso ka kuma mɛn, n'u y'a ladi, n'a ma mɛnni kɛ u fɛ, 19a facɛ n'a bamuso ka kan k'a minɛ ka taga n'a ye u ka dugu cɛkɔrɔbaw fɛ dugu donda la, 20k'a fɔ u ye ko: ‹An ka deen filɛ nin ye, a tulo ka gwɛlɛ, a murutinin lo, a te mɛnni kɛ an fɛ. Kakalaya ni dɔrɔtɔya dɔrɔn le ka d'a ye.› 21O kɔ, dugumɔgɔw bɛɛ b'a bon ni kabakuru ye fɔɔ k'a faga. O la, aw bena kojugu bɔ aw cɛma. Isirayɛlidenw bɛɛ bena o koo mɛn, u bena siran.
Suu dulonnin
22«N'a kɛra ko mɔgɔ dɔ ye hakɛ dɔ kɛ min ka kan ni fagali ye, n'aw y'a faga, n'a suu dulonna yiri kan, 23- a suu man kan ka si yen. Aw ka kan k'a suu don o loon kelen bɛɛ, bari mɔgɔ min dulonna yiri la, o tigi ye dangaden ye Ala fɛ. Masaba aw ka Ala be jamana min dira aw ma, aw kana o nɔgɔ.


text:
Cɛf 2
Ala b'a ka jama jalakila
1Masaba ka mɛlɛkɛ bɔra Giligali ka na Bokimu, k'a fɔ ko: «Ne y'aw bɔ Ezipiti jamana na. Ne tun ye jamana min layidu ta aw faaw ye ko n ben'a di u ma, ne nana n'aw ye o kɔnɔ. Ne tun y'a fɔ ko ne tena n ka bɛɛn cɛn ni aw ye tugu. 2- Ko aw man kan ka bɛɛn ni jamana nin kɔnɔ mɔgɔw ye, ko aw ka kan k'u ka sɔnnikɛyɔrɔw cɛn. Nga aw ma sɔn ka mɛnni kɛ ne fɛ. Mun na aw y'a kɛ ten? 3Ayiwa, ne b'a fɔ ko n tena u gwɛn aw ɲafɛ tugu, u bena to aw gɛrɛfɛ, u ka joow bena kɛ i n'a fɔ jaan aw seen kɔrɔ.» 4Masaba ka mɛlɛkɛ y'o kuma nunu fɔ ka ban tuma min na Isirayɛlidenw bɛɛ ye, u kasira kosɔbɛ. 5O kɔ, u y'o yɔrɔ tɔgɔ la ko Bokimu, o kɔrɔ ko kasibagaw. U ye saraka bɔ Masaba ye.
Zozuwe ka saya
6Zozuwe ye sira di jama ma, Isirayɛlidenw kelen kelen bɛɛ tagara u ka maraw la ka jamana nin minɛ k'a kɛ u yɛrɛ ta ye. 7Jama tun be Masaba bato Zozuwe ka tile bɛɛ kɔnɔ, ani cɛkɔrɔba nunu ka tile bɛɛ kɔnɔ, minw tora Zozuwe kɔ, n'u tun ye Masaba ka kabako kɛnin bɛɛ ye, a ye minw kɛ Isirayɛlidenw ye. 8Nun dencɛ Zozuwe, Masaba ka baarakɛla sara k'a sii to saan kɛmɛ ni tan. 9- Mara min tun ser'a ma tilanni kɛwaati la, u y'a suu don o yɔrɔ la Timunaterɛsi dugu kɔnɔ Efarayimu mara kuluyɔrɔ la, Gaasi kulu kɔgɔdugu ɲafan na.
10O waati mɔgɔw bɛɛ sara. Mɔgɔ minw wilila olu kɔfɛ, olu tun te Masaba lɔn, a tun ye kabako minw kɛ Isirayɛlidenw ye, u tun ma o fana ye.
Jama be ban Ala la
11Isirayɛlidenw ye kojugu kɛ Masaba ɲakɔrɔ, u ye *Baali sɔn yɔrɔ caaman na. 12U ye Masaba, u faaw ka Ala bila, ale min tun y'u bɔ Ezipiti jamana na. Siya minw sigira k'u lamini, u tora ka olu ka joo dɔw sɔn, ka to k'u kunbiri gwan o ɲakɔrɔ. U y'a kɛ ten fɔɔ Masaba dimina u kɔrɔ. 13U banna Masaba la ka to ka baali ni *Asitarite sɔn. 14A kɛra ten, Masaba dimina u kɔrɔ k'u don mɔgɔjuguw bolo, olu y'u ka minanw cɛ. Masaba y'u don u juguw bolo minw tun be u lamini na. U tun te se ka lɔyɔrɔ sɔrɔ u ɲafɛ. 15U tun mana taga kɛlɛ la yɔrɔ o yɔrɔ, Masaba bolo tun b'u kan ka kojugu kɛ u la, ka kɛɲɛ a ye min fɔ ka gwɛlɛya u ye. O kama, sigɛnba y'u sɔrɔ. 16O kɔ, Masaba ye cɛfariw wili u cɛma, olu y'u bɔsi o mɔgɔjugu nunu bolo. 17Nga u yɛrɛ ma sɔn ka mɛnni kɛ u ka cɛfariw fɛ, u tun tagara nɔrɔ joow la, ka to k'u kunbiri gwan u ɲafɛ. U faaw tun ye sira min ta, u y'o bila joona joona, u ma sɔn ka Masaba ka sariya bato i n'a fɔ u faaw y'a kɛ cogo min na. 18Tuma o tuma Masaba tun be mɔgɔ woloma u cɛma k'o kɛ cɛfari ye, a tun be to n'o tigi ye a sii bɛɛ la k'u bɔsi u juguw bolo bari a tun be makari u la u ka kasi kosɔn u tɔɔrɔbagaw bolo, minw tun b'u sigɛnna. 19Nga n'o cɛfari nin sara ka ban tuma min na, u be yɛlɛma k'u ka koo juguya tugu ka tɛmɛ u faaw ta kan, ka to ka joow sɔn k'u kunbiri gwan u ɲafɛ. U ma sɔn k'u ka taamajugu, n'u ka dusugwɛlɛyako dabila.
Ala be Isirayɛlidenw tɔɔrɔ
20O la, Masaba dimina Isirayɛlidenw kɔrɔ kosɔbɛ k'a fɔ ko: «Ne tun bɛnna ni siya nin faaw ye cogo min na, u y'o cɛn, u ma sɔn ka mɛnni kɛ ne fɛ. 21O la, Zozuwe sara ka siya minw to yen, ne tena olu si gwɛn u ɲafɛ tugu. 22Ne bena o siya nunu kɛ ka Isirayɛlidenw kɔrɔbɔ k'a filɛ yala u bena sɔn, walima u tena sɔn ka ne ka sira taama i n'a fɔ u faaw tun y'a kɛ cogo min na.» 23Masaba tun ma o siya nunu don Zozuwe bolo, a ye olu to hɛrɛ la, a ma u gwɛn joona.


text:
Kor fɔlɔ 5
Kojugu min kɛra Krista ka jama cɛma
1- A be fɔra yɔrɔ bɛɛ ko kakalaya dɔ kɛra aw cɛma, o min ɲɔgɔn te sɔrɔ Alalɔnbaliw yɛrɛ fɛ. Mɔgɔ dɔ b'aw cɛma min y'a facɛ ka muso bɔsi. 2Aw do b'aw yɛrɛ boɲa! Aw dusu ma kasi o koo la, ka se k'o koo kɛbaga nin gwɛn ka bɔ aw cɛma kɛ? 3Ne kɔni fɛ, ne t'aw cɛma yen, nga ne be n'aw ye miiriya la, ne y'o kojugukɛla nin jalaki ka ban i n'a fɔ n b'o yɔrɔ la. 4N'an ka miiriya nana kɛ kelen ye n'aw mana ɲɔgɔn lajɛn an Matigi Yezu Krista tɔgɔ kosɔn, an'a ka sebagaya barika la, 5o mɔgɔ sugu nin ka kan ka bila gɛrɛfɛ Sutana ye, waasa a ka halaki, a nii ka se ka kisi Matigi kɔsegilon na.
6- Aw ka yɛrɛboɲako ma kɛ a ɲanaman ye! Aw m'a lɔn ko burufununan fitini be se ka mugu caaman funu wa? 7- Aw kɛra mɔgɔɲumanw ye minkɛ, aw k'o kojugu nin bɔ aw cɛma, waasa aw ka kɛ mɔgɔɲumanw yɛrɛ yɛrɛ ye, bari Krista min kɛra saraka ye k'an hɔrɔnya, ale fagara o kosɔn. 8- O tuma na, an k'an ka ɲanagwɛ kɛ ni buru ye, fununan te min na, o kɔrɔ, juguya ni mɔgɔkolonya kana kɛ aw cɛma, nga aw k'o kɛ ni kɔnɔgwɛ ani tilenninya ye.
9Ne y'a fɔ aw ye n ka bataki kɔnɔ ko aw kana jɛn ni kakalaw ye. 10Ne kaan te diɲɛ kakalaw ma, walima sɔnjuguw, walima soonw, walima josɔnlaw ma dɛ, bari o te se ka kɛ n'aw ma bɔ diɲɛ na. 11Ne ye min fɔ aw ye bataki nin kɔnɔ, o ye nin ye, ko: ni mɔgɔ min b'a yɛrɛ kɛ aw dɔ ye, k'a sɔrɔ o tigi ye kakala ye, sɔnjugu, josɔnla, walima mɔgɔ tɔgɔcɛnbaga, walima dɔrɔtɔ, ani soon ye, aw kana jɛn n'o tigi ye fewu, hali ka dumuni yɛrɛ kɛ n'a ye. 12Aw ɲana, ne ka kan ka mɔgɔ wɛrɛw le jalaki wa? Aw m'a lɔn ko aw ka kan k'an ka mɔgɔw le jalaki wa? 13- Ala yɛrɛ le bena mɔgɔ wɛrɛw kiti. «Aw ka mɔgɔjuguw bɔ aw cɛma,» i ko a fɔra Ala ka kuma na cogo min na.


text:
Cɛf 17
Mika ka batolikɛyɔrɔ
1Cɛɛ dɔ tun be Efarayimu mara kuluyɔrɔ la, a tɔgɔ ko Mika. 2Loon dɔ, a y'a fɔ a bamuso ye ko: «E ka warigwɛ kuru waa kelen ni kɛmɛ min tun soɲana, n'i ye dangali kɛ u kosɔn ne yɛrɛ ɲana, u be ne fɛ, ne le tun y'u ta.» A bamuso y'a fɔ a ye ko: «Masaba ka barika don e la, n deen!» 3A ye warigwɛ nin di a bamuso ma. O kɔ, a bamuso y'a fɔ a ye ko: «Ne ye warigwɛ nin di Masaba ma, janko e ka se ka wari nin ta k'a yelen k'a kɛ joo ye. O kama, ne b'a d'i ma.» 4A ye warigwɛ nin di ka ban a bamuso ma, ale ye kuru kɛmɛ fila ta k'o di nigɛbaarala dɔ ma. Ale y'o kɛ joo ye. A y'a bila Mika ka soo kɔnɔ. 5Mika nin tun ye soo dɔ lɔ k'o kɛ batolikɛyɔrɔ ye, ka joo dɔ, ni mɔgɔjaw dilan, k'a deen dɔ minɛ k'o kɛ murutigi ye. 6- O waati la, masacɛ tun te Isirayɛlidenw fɛ. Mɔgɔ kelen kelen bɛɛ tun b'a yɛrɛ sago kɛ.
7O waati la fana, Levi kɔmɔgɔ dɔ ka bɔ Bɛtilehɛmu, Zuda kɔmɔgɔw ka mara la, ale tun nana sigi yen lonanya la. 8O kanbelen nin wilila ka bɔ Bɛtilehɛmu k'a fɔ ko ale be taga sigiyɔrɔ ɲini. A ye sira ta ka taga se Efarayimu mara kuluyɔrɔ la Mika ka soo daa la. 9Mika y'a ɲininga ko: «E bɔra min?» A y'a fɔ ko ale ye Levi kɔmɔgɔ ye ka bɔ Bɛtilehɛmu, Zuda mara la, ko ale be sigiyɔrɔ ɲinina. 10Mika y'a fɔ a ye ko: «To ne fɛ, ka kɛ ne faa ni ne ka sarakalasebaga ye. Ne bena to ka warigwɛ kuru tan d'i ma saan o saan, ani i mako bena kɛ fani minw na. Ne bena janto i la.» 11Levi kɔmɔgɔ nin sɔnna ka to ni Mika ye. Mika y'a minɛ i n'a fɔ a deen dɔ. 12Mika ye Levi kɔmɔgɔ nin don baara la. Kanbelen nin tora ka sarakalasebaara kɛ Mika ye, ka to a ka soo kɔnɔ. 13Mika y'a fɔ ko: «Sisan kɔni, ne y'a lɔn ko Masaba bena hɛrɛ kɛ ne ye, bari ne ye Levi kɔmɔgɔ sɔrɔ ka kɛ sarakalasebaga ye n fɛ.»


text:
Zer 4
1«Isirayɛlidenw, n'aw kɔsegira ne ma,
ne Masaba le ko ten,
n'aw y'aw ka joow fili ka bɔ ne ɲakɔrɔ,
n'aw te yaalayaala aw kunfɛ tugu,
2n'aw kalila ne Masaba tɔgɔ la,
hɔrɔnya, ni tilenninya la,
ne Masaba bena siyaw ta ɲa,
u bena kunkɔrɔta sɔrɔ ne kosɔn.»
Weleli, yɛlɛmani kosɔn
3- Masaba b'a fɔra Zeruzalɛmukaw, ni Zuda mara mɔgɔw ye ko:
«Aw ka forokura waga sasa aw yɛrɛ ye,
aw kana foyi dan biin na.
4Zeruzalɛmukaw, ni Zuda mara mɔgɔw,
miirijugu min b'aw dusu la,
aw k'o bɔ yen ka kɛ Masaba taw ye.
Aw ka kojugu miiri bɔ aw dusu la.
N'o tɛ, n dusu bena dimi,
a do bena kɛ i ko tasuma aw ma
mɔgɔ si tena se ka min faga,
aw ka kɛwalijuguw kosɔn.
Zuda mara ɲagamiko
5«Aw ka nin wango la Zuda mara la,
aw k'a to Zeruzalɛmu k'o mɛn,
aw ka buru fiyɛ jamana kɔnɔ,
aw k'aw kaan kɔrɔta k'a fɔ ko u ka lajɛn,
an ka taga dugu barikamanw kɔnɔ!
6K'u ka taamasiɲɛ dɔ kɔrɔta *Siyɔn sanfɛ.
K'u ka boli, u kana lɔ.
Bari ne bena balawu ci
ka bɔ kɔgɔdugu ɲafan fɛ,
halakiliba lo.»
7Jara bɔr'a layɔrɔ la,
siyaw halakibaga ye taama daminɛ.
A bɔr'a ka sigiyɔrɔ la,
waasa ka na aw ka jamana kɛ tomo ye.
A bena aw ka dugubabaw halaki k'o mɔgɔw ban.
8O la sa, aw ka dusukasifaniw don aw kaan na,
ka kasi ka ŋunan,
bari, Masaba diminin be an kɔrɔ kosɔbɛ halibi.
9Masaba ko: «O loon na,
masacɛ ni ɲamɔgɔ tɔw tena jagwɛlɛya sɔrɔ.
Sarakalasebagaw bena kabakoya,
kiraw kɔnɔ bena gwan.»
10O la, ne ko: «Ee! Matigi, Masaba, o tuma na, i ye siya nin ni Zeruzalɛmu nigɛ kɛ? E tun y'a fɔ ko: ‹Aw bena hɛrɛ sɔrɔ›, nga murujan do be sera an nii ma!»
Balawu ka surun Zeruzalɛmu la
11O waati la, u ben'a fɔ siya nin
ani Zeruzalɛmukaw ye ko:
«Fɔɲɔ gwanninman dɔ be nana ka bɔ kulujanw kan,
kongokolon kɔnɔ.
A be nana n ka mɔgɔw kan,
suman fiyɛta tɛ.
12Fɔɲɔba lo, n be bɔra n'a ye yanfɛ.
Sisan, ne yɛrɛ le bena kiti tigɛ u kan.»
13A natɔ filɛ i ko sankabaw!
A ka wotorow be i ko sanfɔɲɔ.
A ka soow ka teli ni sɛgɛn ye.
Bɔnɛ ye anw ta ye, an ta cɛnna.
14Zeruzalɛmu, i dusu saniya ka miirijuguw dabila
waasa i ka kisi.
I bena o to i kɔnɔ fɔɔ tuma jumɛn?
15Bari u be wango lara kabini Dan mara la,
balawu ŋunuŋunuko be mɛnna kabini Efarayimu kulu kan.
16«Aw k'a fɔ siyaw ye,
aw ka Zeruzalɛmu lasɔmi ko
duguminɛla dɔw be nana ka bɔ jamanajan la,
u be kulera ka na Zuda mara duguw kama.
17U ye Zeruzalɛmu lamini
i ko forokɔlɔsibagaw b'a kɛ cogo min na.
Bari, a murutira ne ma.
Ne Masaba le ko ten.
18I taamacogo n'i ka kɛwaliw le y'o lase i ma.
I ka juguya sara lo.
Tiɲɛ lo, a ka gwɛlɛ,
a b'i dusu cɛn kosɔbɛ.»
Kira be tɔɔrɔ jama kosɔn
19Kɔnɔgwan, o kɔnɔgwan!
Tɔɔrɔ be n kan.
N dusu tɔɔrɔnin be!
N kɔnɔ gwannin lo, n te se ka je.
Bari, ne ye buru fiyɛkan mɛn,
kɛlɛdenw pɛrɛnkan.
20U b'a fɔra ko bɔnɛ o bɔnɛ,
jamana bɛɛ halakira.
N ka soow bɛɛ cira ɲatugu n'a yɛlɛ cɛ.
21Fɔɔ tuma jumɛn ne bena to
ka kɛlɛkɛtaamasiɲɛ ye
ani ka buru fiyɛkan mɛn?
22«Ne ka mɔgɔw ye nalomanw ye,
u te ne lɔn.
Hakilitanw lo, u te foyi faamu.
U be se kojugukɛ dama le la,
u te koɲumankɛ lɔn.»
Fɛɛn bɛɛ banko
23Ne ye dugukolo filɛ,
a labɛnnin tɛ, a lakolon lo.
Ne ye sankolo filɛ,
yeelen t'a la tugu.
24Ne ye kuluw filɛ, u be yɛrɛyɛrɛla,
tintinw bɛɛ be yuguyugura.
25Ne ye filɛli kɛ, mɔgɔ tun te yen tugu.
Hali kɔnɔw, u bɛɛ tununa.
26Ne ye filɛli kɛ,
yiri yɔrɔw kɛra yɔrɔlakolonw ye,
o yɔrɔ duguw bɛɛ cɛnna Masaba dimikojugu fɛ.
27Masaba y'a fɔ ko:
«Jamana bɛɛ bena cɛn,
nga n ten'a halaki pepewu.
28O kama, dugukolo bena kɛ sanga la,
sankolo bena dibi.
Bari, ne kumana,
n tena bɔ n ka kuma kan.
Ne y'o latigɛ ka ban,
n te segi kɔ fana.»
Ala ka mɔgɔw ɲaa gwanko
29Dugu mɔgɔw bɛɛ be bolila
sotigiw ni kalatigiw ka mankan ɲa.
U be boli ka don tuuw kɔnɔ,
ka yɛlɛ faraw kan.
O ye dugu bɛɛ labila.
Mɔgɔ te dugu kɔnɔ tugu.
30Fɛɛn halakinin, i bena mun le kɛ?
Hali n'i be dakamanafaniw le don,
ka sanu masirifɛnw don,
ka kale la i ɲaa na,
e b'i yɛrɛ lalagara fu.
I ka ɲamɔgɔcɛw mako t'i la,
u b'i ka saya le fɛ.
31Tiɲɛ na, ne be kulekan dɔ mɛnna,
i ko muso jigibagatɔ ta.
Ne be ŋunankan dɔ mɛnna,
i ko muso min b'a ka jigiko fɔlɔ kɛra.
*Siyɔnkaw kasikan lo,
u ninakili degunna,
u b'u bolow fɛnsɛnna.
U ko: «We! An ta cɛnna!
An be halakira mɔgɔfagalaw bolo!»


text:
Kɛw 7
Etiyɛni be zuwifuw waaju
1Sarakalasebagaw kuntigiba ye Etiyɛni ɲininga ko: «Mɔgɔ nunu b'i jalakila koo minw kuun kan, tiɲɛ lo wa?»
2Etiyɛni y'a jaabi ko: «N faaw, n balimaw, a y'aw tulo malo ka n ka kuma lamɛn. Sanni an faa Ibrayima ka bɔ Mezopotami ka taga sigi Karan, Ala nɔɔrɔtigi le tun y'a yɛrɛ yira a la 3- k'a fɔ a ye ko: ‹Bɔ i ka jamana na, faran i ka mɔgɔw la, ka taga jamana dɔ la, ne bena min yira i la.› 4- O le y'a to Ibrayima bɔra Kalide jamana na ka taga sigi Karan. A facɛ bannin kɔ, Ala y'a kɛ a bɔra Karan, ka na sigi yan, an be yɔrɔ min na bii. 5- Nga Ala ma foyi di Ibrayima ma o jamana nin kɔnɔ, hali seen layɔrɔ yɛrɛ. Nga a y'a daa di Ibrayima ma ko ale bena yan jamana tigiya don ale n'a kɔmɔgɔw bolo, k'a sɔrɔ deen tun t'a fɛ. 6- Ala tun y'a fɔ a ye fana ko a kɔmɔgɔw bena kɛ lonanw ye jamana wɛrɛ la, k'u bena u kɛ jɔɔnw ye k'u tɔɔrɔ saan kɛmɛ naani kɔnɔ. 7- Nga, ko siya min bena u kɛ jɔɔnw ye, ko ale bena olu ɲagwan! K'o kɔ, u bena bɔ ka na ale bato yan yɔrɔ la. 8- O fɔnin kɔ, Ala y'a ka bɛɛn taamasiɲɛ fɔ a ye, o kɛra deen cɛmanw kɛnɛkɛnɛko ye. O la, Ibrayima nana Isiyaka sɔrɔ, a y'a kɛnɛkɛnɛ a wolonin tile seeginan loon. Isiyaka fana y'a dencɛ Yakuba kɛ ten. Yakuba fana y'a dencɛ tan ni fila nunu fana kɛ ten, minw ye an bɛmaw ye.
9- «Nga, an bɛma nunu y'u dɔgɔcɛ Yusufu kɔniya, k'a feere Ezipiti taabaga dɔw ma. Nga, Ala tun b'a fɛ. 10- A y'a kunmabɔ tɔɔrɔw bɛɛ la. Ala ye Yusufu dɛmɛ, ka hakilitigiya d'a ma, a koo diyara Ezipiti masacɛ ye fɔɔ ale y'a kɛ masacɛlankan ye Ezipiti jamana bɛɛ kunna, ani k'a kɛ a yɛrɛ ka soo ɲamɔgɔ ye. 11- O tuma na, kɔngɔ nana don Ezipiti ani Kanaan jamana bɛɛ la. Tɔɔrɔ boɲana. Balofɛn foyi tun te sɔrɔla an bɛmaw fɛ tugu. 12Yakuba y'a mɛn minkɛ ko suman be sɔrɔ Ezipiti jamana na, a y'an bɛmaw bila ka taga dɔ ɲini o yɔrɔ la. 13- U taako filanan na, Yusufu y'a yɛrɛ yira a balimaw la janko u k'a lɔn. O kɛra sababu ye fana Ezipiti masacɛ ye Yusufu bɔyɔrɔ lɔn. 14- O tuma na, Yusufu y'u bila ka taga facɛ Yakuba n'a ka denbaya bɛɛ wele ka n'a fɛ yen. U bɛɛ lajɛnnin tun ye mɔgɔ bi wolonwula ni duuru ye. 15- Yakuba n'an bɛmaw bɛɛ sara yen le. 16- Ibrayima tun ye suu donyɔrɔ min san Emɔri deenw fɛ, Sisɛmu dugu kɔnɔ, u tagara u bɛɛ suu don o yɔrɔ la.
17«Ala tun y'a daa di Ibrayima ma min na, o kɛtuma surunyana minkɛ, an ka mɔgɔw cayara kosɔbɛ Ezipiti jamana kɔnɔ. 18- Waati dɔ nana se, masacɛ dɔ wɛrɛ sigira fanga na min tun ma Yusufu lɔn. 19- Juguya kosɔn, o masacɛ nin y'an ka mɔgɔw tɔɔrɔ, ka to ka wolobagaw wajibiya k'u ka denɲɛninw fili janko u ka sa. 20- O waati lo, Musa wolola, a tun cɛɛ ka ɲi kosɔbɛ. A wolobagaw y'a balo dogo la kalo saba. 21- Nga, u nan'a fili tuma min na, Ezipiti masacɛ denmuso y'a ta k'a balo i n'a fɔ a yɛrɛ woloden. 22Lɔnniya min bɛɛ be Ezipiti, u ye Musa kalan n'o bɛɛ ye. A tun be se kuma ni kɛwali la.
23- «A ye saan bi naani sɔrɔ tuma min na, a y'a ŋaniya ta ko a be taga bɔ a baden Isirayɛlidenw fɛ. 24A tagar'a ye ko Ezipitika dɔ tun b'ale Musa badenw dɔ bugɔra. A baden nin tɔɔrɔko ma diya a ye. A tun b'a fɛ k'a mɔnɛ bɔ minkɛ, a ye Ezipitika nin bugɔ k'a faga. 25A tun b'a miiri ko a badenw ben'a faamu ko ale sababu la Ala bena u kunmabɔ. Nga olu m'o faamu. 26O dugusagwɛ, a tagar'a sɔrɔ Isirayɛlidenw mɔgɔ fila be kɛlɛ la. A tun b'a fɛ k'u sabali. O la, a y'a fɔ u ye ko: ‹N balimaw, aw bɛɛ ye fɛɛn kelen ye, mun na aw be ɲɔgɔn tɔɔrɔla?› 27Nga min tun b'a tɔɔ kelen nin tɔɲɔna, ale y'a kaan to Musa ma ko: ‹Jɔn y'i bila anw kunna, k'i kɛ anw kitibaga ye? 28I b'a fɛ ka ne faga i n'a fɔ i ye Ezipitika nin faga cogo min na kunu wa?› 29- O kuma nin kosɔn, Musa bolila ka taga sigi Madiyan jamana na, a ye muso ta yen ka deen fila wolo o yɔrɔ la.
30«Saan bi naani tɛmɛnin kɔ, mɛlɛkɛ dɔ y'a yɛrɛ yira a la kongokolon kɔnɔ yiritunin dɔ cɛma tasuma tun be min na Sinayi kulu gɛrɛfɛ. 31Musa y'o ye, a kabakoyara. A tun be gwɛrɛla janko k'a filɛ ka ɲa minkɛ, a ye Matigi kumakan mɛn ko: 32‹Ne ye i bɛmaw ka Ala ye: Ibrayima, ni Isiyaka, ni Yakuba ka Ala.› Musa yɛrɛyɛrɛtɔ tun te sɔnna ka filɛli kɛ yen tugu. 33O tuma na, Matigi y'a fɔ a ye tugu ko: ‹I ka sanbara bɔ, bari i lɔnin be yɔrɔ min na, o ye yɔrɔ senuman ye. 34- Ne ye n ka jama ka tɔɔrɔ ye Ezipiti jamana na, k'u ŋunankan mɛn. O la, ne jigira waasa k'u kisi. O la, n b'i ci Ezipiti.›
35- «Ayiwa, o Musa kelen kelen nin, Isirayɛlidenw tun banna min na k'a fɔ a ye ko: ‹Jɔn y'i bila anw kunna, k'i kɛ anw kitibaga ye?› Ala y'ale lo ci u ma ka kɛ u kuntigi n'u kunmabɔbaga ye mɛlɛkɛ sababu la, min tun y'a yɛrɛ yira a la yiritunin cɛma. 36- Musa ye kabako ni taamasiɲɛw kɛ Ezipiti jamana kɔnɔ, ka Isirayɛlidenw bɔ, ka Buruku kɔgɔji cɛtigɛ n'u ye, ka to ka kabako ni taamasiɲɛw kɛ u ɲana fɔɔ saan bi naani, kongokolon kɔnɔ. 37- Ale Musa le y'a fɔ Isirayɛlidenw ye ko Ala bena ale bɔɲɔgɔn kira dɔ wili u balimaw cɛma. 38- Ka Isirayɛlidenw kafonin to kongokolon kɔnɔ, ale Musa le tun b'u ka koow ɲafɛ. Ale lo tun ye mɛlɛkɛ ka dalaminɛ ye an bɛmaw ka ɲɔgɔn lajɛnwaatiw la Sinayi kulu gɛrɛfɛ, ka Ala ka kuma fɔ an ye min be nii di.
39«Nga, an bɛmaw ma sɔn ka mɛnni kɛ a fɛ, u banna a yɛrɛ la, k'u ka miiriyaw ɲasin Ezipiti koow ma. 40- O la, u y'a fɔ Arɔn ye ko: ‹I ka batofɛn dɔw dilan an ye minw bena sira yira an na an ka taama nin na. Bari Musa tɔgɔla min y'a kɛ an bɔra Ezipiti jamana na, an te ɲaa yera ale ka koo la.› 41- O tuma na, u ye fɛɛn dɔ lalaga k'a kɛ i n'a fɔ misiden. U y'o kɛ u ka joo ye k'a sɔn. Olu yɛrɛ bolo ye fɛɛn min dilan, u y'o bato ni nisɔndiyaba ye. 42O la, Ala y'a kɔɔ sin u ma, u tora lolow batoli la, i n'a fɔ a sɛbɛnnin be kiraw ka kitabu kɔnɔ cogo min na ko:
‹Isirayɛlidenw, aw ye begɛnw faga ka saraka bɔ ne ye
saan bi naani kongokolon kɔnɔ wa?
43- Ayi, joo min tɔgɔ ko *Milikɔmu,
ani min tɔgɔ ko Erefan, aw tun ye olu ta.
Aw yɛrɛ ye o fɛɛn nunu lalaga k'u kɛ batofɛnw ye.
O kama, n ben'a to u bena aw minɛ
ka taga n'aw ye fɔɔ Babilɔni kɔfɛ.›
44- «Ayiwa, Ala ka sariya sɛbɛnnin tun be walaka minw kan, olu tun be kɛsu kɔnɔ k'a bila fanibugu kɔnɔ an bɛmaw fɛ kongokolon kɔnɔ, min tun b'a yira ko Ala b'u cɛma. Musa tun ye o bugu lɔ i n'a fɔ Ala yɛrɛ tun y'a yira a la cogo min na. 45- An bɛmaw y'a ta ka na n'a ye ka jamana nin minɛ ka siyaw gwɛn Ala barika la. Zozuwe le tun ye u ka ɲamɔgɔ ye o tuma na. Fanibugu nin tora o yɔrɔ la fɔɔ ka na se Dawuda ka tile ma. 46- Ala ka nɛɛma tun be masacɛ Dawuda kan. Dawuda y'a ɲini Ala fɛ, ko a k'a to a be boon lɔ a ye, ale min ye Yakuba ka Ala ye. 47- A deen Solomani le nana kɛ boon nin lɔbaga ye. 48Nga, mɔgɔw ka boon lɔnin te se ka kɛ Fɛɛn bɛɛ kuntigi Ala sigiyɔrɔ ye, i ko kira tun y'a fɔ cogo min na ko:
49‹Matigi ko:
Sankolo ye n ka masasigilan ye,
dugukolo ye n seen bilayɔrɔ ye.
Aw do bena boon sifa jumɛn lɔ ne ye?
Yɔrɔ jumɛn bena kɛ ne ka lafiɲɛyɔrɔ ye?
50- Ne yɛrɛ le ma fɛɛn bɛɛ dan wa?›
51- «Tulogwɛlɛnw! Alalɔnbaliw! Aw t'aw tulo yɛlɛ ka mɛnni kɛ Ala fɛ dɛ! Halibi aw be ban Nii Senuman ma. Aw faaw tun be cogo min na, aw fana be ten. 52Kira jumɛn tɛmɛna n'aw faaw m'a tɔɔrɔ? Minw ye Mɔgɔsɔbɛ nin nako fɔ, u ye olu faga. Aw fana ye mɔgɔsɔbɛ nin kɔniya k'a faga a ma mɛn. 53Ala y'a ka mɛlɛkɛw ci k'a ka sariya fɔ aw ye, nga aw m'a bato.»
Etiyɛni fagako
54Etiyɛni ka kuma nunu digira kititigɛlaw la fɔɔ k'u ɲaa wulen. 55Nga Etiyɛni fanin Nii Senuman na y'a ɲaa basa sankolo la ka Ala ka nɔɔrɔ ye, ani Yezu lɔnin Ala kinibolo fɛ. 56Etiyɛni pɛrɛnna ko: «Ne ɲaa be sankolo dayɛlɛnin na, Mɔgɔ Dencɛ lɔnin be Ala kinibolo fɛ.»
57U y'a daminɛ ka kule ani k'u tulow datugu, ka girin ɲɔgɔn fɛ Etiyɛni kan, 58k'a talontalon ka bɔ n'a ye dugu dafɛ, k'a daminɛ k'a bon ni kabakuruw ye. A fagabagaw tun y'u ka faniw kalifa kanbelen dɔ ma min tɔgɔ ko Sɔli. 59Mɔgɔw tun be Etiyɛni bonna tuma min na, a ye Matigi daali ko: «Matigi Yezu, ne be n nii segi i ma.»
60O kɔ, a y'a kunbiri gwan ka pɛrɛn ko: «Matigi, kana u ka hakɛ nin jati u kun.»
A y'o fɔ ka ban minkɛ, a nii bɔra.


text:
Tim 2nan 4
Pɔli be ladili di Timote ma kibaru diman fɔko la
1Krista ka nali n'a ka masaya kosɔn, ne b'a ɲini e fɛ Ala ni Yezu Krista ɲakɔrɔ, min bena na ɲanamanw ni suuw kiti, ko 2i ka Ala ka kuma fɔ tuma bɛɛ, waati nɔgɔman ni waatigwɛlɛn na. Mɔgɔ minw filila, i k'olu jalaki k'u ka filiyɔrɔ yira u la, k'u ladi ni muɲuli ye u kalanwaati la. 3Waati dɔ bena se mɔgɔw tena sɔn kalansɔbɛ ma, nga olu yɛrɛ ka miirijugu ben'a kɛ u be kalanfa caaman ta u yɛrɛ ye, u be koo minw fɛ, olu bena o fɔ u ye. 4U tena sɔn tiɲɛ ma k'a lamɛn, siirin lamɛnni le bena diya u ye. 5Nga ele kɔni, i k'i yɛrɛ minɛ kosɔbɛ koo bɛɛ la. I ka sigɛn muɲu, k'i ka baara kɛ ka ɲa min ye kibaru diman fɔli ye.
Pɔli ko ale ka baara dafara
6Ne yɛrɛ kɔni, ne kɛra saraka ye Ala ma ka ban, waati sera ne ka bɔ diɲɛ na. 7Ne ye baara kɛ ka ɲa i ko sɔlidasiɲuman, kɛlɛkɛyɔrɔ la. Ne sera ne ka boli danyɔrɔ ma, n jigi lanin tora Matigi kan. 8Sisan yɛrɛ, ne ka see sɔrɔli sara be ne makɔnɔna, o ye tilenninya sara ye, Matigi min kɛra kititigɛla tilennin ye, a bena o di ne ma laban loon na. A tena o di ne kelen dama ma dɛ, nga mɔgɔ minw b'a ka nali makɔnɔna ni nisɔndiya ye, a ben'a di olu bɛɛ ma fana.
Pɔli ka ladili laban Timote ma
9I ka banba ka na ne fɛ joona. 10- Demasi faranna ne la bari a ye diɲɛ kanu ka tɛmɛ, a tagara Tesaloniki. Keresan tagara Galati mara la, Titi fana tagara Dalimati mara la. 11- Luka kelen le be ni ne ye yan. N'i be na, i ka na ni Mariki ye. Ale be se ka ne dɛmɛ baara la. 12- Ne ye Tisiki ci Efɛzi.
13- N'i be na, i ka ne ka foroca ta ka na n'o ye, ne ye min to Karipisi fɛ Torowasi. I ka na ni kitabuw fana ye, ne be minw fɛ yɛrɛ, o ye gololamanw ye.
14- Numucɛ Alɛkisandiri ye kojugu caaman kɛ ne la dɛ, Matigi le ben'a sara ka kɛɲɛ n'a ka kɛtaw ye. 15Ele, i k'i yɛrɛ kɔlɔsi a la, bari a y'an sɔsɔ kosɔbɛ an ka waajuli kɛtuma na.
16Ne ka kiti fɔlɔ loon na, mɔgɔ si ma sɔn ka foyi fɔ ka ne dɛmɛ, u bɛɛ bolila ka ne to. Ne be Ala daali a ka yafa u ma. 17Nga Matigi yɛrɛ le tora ne fɛ ka fanga di ne ma, fɔɔ a kɛra ten, ne sera ka Ala ka kuma fɔ u ye ka gwɛ. A kɛra ten, siya tɔw bɛɛ y'o mɛn, ani ne kisira jara daa ma.
18Matigi bena ne kisi kojugu sifa bɛɛ ma, ka n don arijana na. Boɲa ka la ale kan tuma bɛɛ. Amiina.
Pɔli ka foli laban Timote ma
19- Pirisili ni Akilasi, ani Onezifɔri ka somɔgɔw fo. 20- Erasiti tora Korɛnti, ne ye Torofimu to Mile, bari a tun man kɛnɛ.
21Banba ka na sanni samiɲa ka don.
Ebilisi, ni Pidansi, ani Linisi, ni Kulodiya, ani an balimaw bɛɛ b'i fora.
22Matigi ka to i fɛ, Ala ka nɛɛma kɛ aw bɛɛ ye.


text:
Nee 1
Neemi be Zeruzalɛmu kibaruya mɛn
1Akaliya dencɛ Neemi ka kuma ye nin ye.
Ka ne to Suzi dugu kɔnɔ min ye masadugu ye, masacɛ Aritasɛrisɛsi ka masaya saan mugannan na, *Kisilewu kalo la, 2ne baden kelen nana, ka bɔ Zuda mara la. O tun ye Anani ye, ale ni mɔgɔ dɔw. Ne y'u ɲininga Zeruzalɛmu koo la, ani zuwifuw ka koo la fana, minw bɔra jɔnya la ka taga yen. 3U ye ne jaabi ko: «Mɔgɔ minw bɔra jɔnya la ka taga, n'u be mara nin kɔnɔ, n'u sigɛnnin be kosɔbɛ, maloya b'u kan, Zeruzalɛmu kogo benna, dugu donda koonw jɛnina.»
Neemi be Ala daali zuwifuw ye
4Ne y'o kuma mɛn tuma min na, ne sigira ka kasi. Ne ye tile damani kɛ o dusukasi la. Ne tun ye suun don ka Sankolotigi Ala daali ko: 5«Masa Ala, e min ye Sankolotigi ye, e ka bon, mɔgɔ ka kan ka siran e ɲa, i koo ka di mɔgɔ minw ye n'u b'i ka sariya bato, i be koɲuman kɛ olu ye k'i ka layidu dafa. 6E k'an filɛ k'i tulo malɔ, ka mɛnni kɛ i ka baarakɛla ka daali la, ne be min kɛ suu fara tile kan, Isirayɛlidenw kosɔn minw ye i ka baarakɛlaw ye. An Isirayɛlidenw ye kojugu minw kɛ k'i hakɛ ta, ne be olu yafa daali i fɛ, ne ni n bɛmaw ye minw kɛ. 7An y'i hakɛ ta, tiɲɛ na, an ma i ka sariyaw, n'i ka landaw, n'i ka kuma bato, i tun ye min d'i ka baarakɛla Musa ma. 8- E k'i hakili to kuma nin na, e tun ye min fɔ i ka baarakɛla Musa ye ko a k'a fɔ i tɔgɔ la. I tun ko: ‹N'aw ma tilen, ne b'aw jɛnsɛn siya wɛrɛw cɛma. 9- Nga n'aw kɔsegira ka nimisa, ani ka ne ka sariyaw bato, hali n'aw tun jɛnsɛnna ka taga yɔrɔ o yɔrɔ diɲɛ na, ne bena aw minɛ ka bɔ o yɔrɔ la, ka na aw lajɛn yan, ne ye yɔrɔ min woloma k'a kɛ n sigiyɔrɔ ye.› 10Masaba, u kɛra ele ka baaradenw, n'i ka jama ye, ele le y'u kunmabɔ i ka sebagaya la n'i bolo barikaman ye. 11Ee! Matigi, mɛnni kɛ i ka baarakɛla ka daali la, n'i ka baarakɛla tɔw ta fana na, a ka di minw ye k'i tɔgɔ boɲa! I ka baarakɛla dɛmɛ bii k'a koo diya cɛɛ nin ye.»
O waati la, ne le tun be to ka masacɛ ka minnifɛn d'a ma.


text:
Kok 31
Isirayɛlidenw be se madiyanw kɔrɔ
1Masaba y'a fɔ Musa ye ko: 2«I ka Isirayɛlidenw mɔnɛ bɔ madiyanw la. O kɔ, i bena taga i faaw fɛ.»
3O la, Musa y'a fɔ jama ye ko: «Aw ka kɛlɛkɛminanw di aw ka cɛɛ dɔw ma, u ka taga madiyanw kama k'u kɛlɛ, ka Masaba mɔnɛ bɔ u la. 4Aw ka cɛɛ waa kelen kelen bɔ Isirayɛli deen tan ni fila nunu kɔmɔgɔw kelen kelen bɛɛ la k'u ci ka taga kɛlɛ la.»
5U ye cɛɛ waa kelen kelen bɔ Isirayɛli deen tan ni fila nunu kɔmɔgɔw kelen kelen bɛɛ la. Cɛɛ minw labɛnnin tun be ni kɛlɛkɛminanw ye, o bɛɛ lajɛnnin tun kɛra mɔgɔ waa tan ni fila (12 000) ye. 6Musa y'u ci ka taga kɛlɛ la, cɛɛ waa kelen kelen ka bɔ Isirayɛli deen tan ni fila nunu kɔmɔgɔw kelen kelen bɛɛ la, ka sarakalasebaga Eleyazari dencɛ Pinasi bila ka taga n'u ye. Ale tagara ni Masaba sigiyɔrɔ minanw ye, ni buruw ye u be minw fiyɛ ka jama lasɔmi. 7U tagara madiyanw kɛlɛ i ko Masaba y'a fɔ Musa ye cogo min na, ka cɛɛw bɛɛ faga. 8U ye mɔgɔ minw faga, madiyanw ka masacɛ duuru tun b'u cɛma. Olu tɔgɔw filɛ nin ye: Ewi ni Ɛrɛkɛmu ni Suri ni Huri ani Ɛrɛba. U ye Bewɔri dencɛ Balamu fana faga ni murujan ye. 9Isirayɛlidenw ye madiyanmusow n'u denmisɛnw minɛ, k'u ka misiw n'u ka begɛnmisɛnw n'u bololafɛn bɛɛ cɛ 10k'u ka duguw n'u ka kongosow bɛɛ jɛni. 11U ye fɛɛn minw sɔrɔ, u y'o bɛɛ ta, begɛn fara mɔgɔw kan. 12U ye mɔgɔ minw minɛ ka fɛɛn minw cɛ, u tagara n'o ye Musa ni sarakalasebaga Eleyazari ani Isirayɛli jama fɛ u ka sigiyɔrɔ la, Mowabu kɛnɛba la, Zurudɛn baji daa la Zeriko faan fɛ.
13Musa ni sarakalasebaga Eleyazari ani jama ɲamɔgɔw bɛɛ bɔra ka taga u kunbɛn jama ka sigiyɔrɔ kɔfɛ. 14Kɛlɛdenw kuntigi minw kɔsegira ka bɔ kɛlɛyɔrɔ la, Musa dimina olu kɔrɔ. U dɔw tun ye mɔgɔ waa kelen kelen kuntigiw ye, dɔw ye mɔgɔ kɛmɛ kɛmɛ kuntigiw ye. 15A y'u ɲininga ko: «Aw ye muso nunu bɛɛ to nii na wa? 16- Olu le tun tugura Balamu ka ladili kɔ ka Isirayɛlidenw kuun ɲagami u murutira Masaba ma Pewɔri fɔɔ fɔɲɔbana wilila Masaba ka jama cɛma. 17Ayiwa, sisan aw ye dencɛw bɛɛ faga, ani cɛɛ lara ni muso minw bɛɛ ye ka tɛmɛ. 18Nga sunguru minw ma la ka ye ni cɛɛ ye, aw k'olu bɛɛ to yen, u ka kɛ aw ta ye, aw kana olu faga. 19Aw minw ye mɔgɔ dɔ faga, walima minw bɛɛ magara suu la, aw ka to jama ka sigiyɔrɔ kɔfɛ ka tile wolonwula kɛ, k'aw yɛrɛ saniya tile sabanan ni tile wolonwulanan loon, ani aw ye mɔgɔ minw minɛ fana. 20Aw ka faniw bɛɛ saniya, ni fɛɛn o fɛɛn kɛra golo ye, ni minw dilanna ni baasi ye, ani yiriminanw, aw k'olu bɛɛ saniya.»
21Kɛlɛden minw tun tagara kɛlɛ la, sarakalasebaga Eleyazari y'a fɔ olu ye ko: «Ka kɛɲɛ ni Masaba ye sariya min fɔ Musa ye, a wajibiyanin lo 22sanu ni warigwɛ ni zira ni nigɛfin ni fugan ani nigɛ sifa dɔ wɛrɛ, 23fɛɛn o fɛɛn min be se ka don ka bɔ tasuma na, o bɛɛ ka don a la k'u nɔgɔ bɔ. Fɛɛn saniyaji be kɛ k'u saniya fana. Fɛɛn o fɛɛn te se ka don ka bɔ tasuma kɔnɔ, aw k'o don jii la. 24Tile wolonwulanan loon na, aw k'aw ka faniw ko, aw bena saniya. O kɔ, aw be se ka don jama ka sigiyɔrɔ la.»
Kɛlɛyɔrɔ fɛɛnw tilanko
25Masaba y'a fɔ Musa ye ko: 26«U ye mɔgɔw ni begɛn minw bɛɛ minɛ, e ni sarakalasebaga Eleyazari ni jama kuntigiw ka olu jati. 27Kɛlɛden minw tagara kɛlɛ la, u ye fɛɛn minw minɛ yen, aw k'o tilan olu ni jama cɛ. 28Kɛlɛden minw tagara kɛlɛ la, i ka dɔ bɔ olu niyɔrɔ la k'o kɛ ne Masaba ta ye, mɔgɔ kɛmɛ duuru o kɛmɛ duuru, i ka mɔgɔ kelen bɔ, misiw ni faliw ani sagaw ni baaw kɛmɛ duuru o kɛmɛ duuru, i ka kelen kelen bɔ u la. 29O bɔ olu niyɔrɔ la k'u di sarakalasebaga Eleyazari ma ka kɛ ne niyɔrɔ ye. 30Minw ye Isirayɛlidenw niyɔrɔ ye, i ka kelen kelen bɔ o bi duuru duuru bɛɛ la, mɔgɔw ni misiw ni faliw ni sagaw ni baaw ani begɛn dɔ wɛrɛw, k'u di Levi kɔmɔgɔ tɔw ma, minw be ne Masaba ka fanibugu kɔlɔsi.» 31Masaba ye min fɔ Musa ye, Musa ni sarakalasebaga Eleyazari y'o kɛ.
32Kɛlɛdenw ye fɛɛn minw minɛ kɛlɛyɔrɔ la, min tora o la, o tun ye saga waa kɛmɛ wɔɔrɔ ni waa bi wolonwula ni duuru (675 000) ye, 33ani misi waa bi wolonwula ni fila (72 000), 34ani fali waa bi wɔɔrɔ ni kelen (61 000), 35ani muso waa bi saba ni fila (32 000), cɛɛ tun ma la ka ye ni minw ye.
36Mɔgɔ minw tun tagara kɛlɛ la, olu ye tilan kelen min sɔrɔ fɛɛn nunu na, o kɛra saga waa kɛmɛ saba ni bi saba ni wolonwula ani kɛmɛ duuru (337 500) ye. 37U ye kɛmɛ wɔɔrɔ ni bi wolonwula ni duuru bɔ olu la k'o di Masaba ma. 38Misiw tun ye waa bi saba ni wɔɔrɔ (36 000) ye. U ye bi wolonwula ni fila bɔ u la k'u di Masaba ma. 39Faliw tun ye waa bi saba ni kɛmɛ duuru (30 500) ye. U ye bi wɔɔrɔ ni kelen bɔ o la k'o di Masaba ma. 40Mɔgɔw tun ye waa tan ni wɔɔrɔ (16 000) ye. U ye mɔgɔ bi saba ni fila bɔ u la k'u di Masaba ma. 41Min dira Masaba ma, Musa y'o di sarakalasebaga Eleyazari ma, u ka kɛ Masaba niyɔrɔ ye i ko Masaba tun y'a fɔ a ye cogo min na.
42Tilancɛ min sera Isirayɛlidenw ma, Musa tun ye min bɔ ka bila danna kɛlɛdenw ta la, 43n'o kɛra jama niyɔrɔ ye, o filɛ nin ye: saga waa kɛmɛ saba ni bi saba ni wolonwula ani kɛmɛ duuru, 44ni misi waa bi saba ni wɔɔrɔ, 45ani fali waa bi saba ni kɛmɛ duuru (30 500), 46ani mɔgɔ waa tan ni wɔɔrɔ (16 000). 47O tilancɛ min tun ye Isirayɛlidenw niyɔrɔ ye, Musa ye kelen kelen bɔ o bi duuru duuru bɛɛ la, begɛn fara mɔgɔ kan, k'u di Levi kɔmɔgɔw ma, minw tun be Masaba ka fanibugu kɔlɔsi la, i ko Masaba y'a fɔ a ye cogo min na.
48Kɛlɛden waa kelen kelen kuntigiw ni kɛlɛden kɛmɛ kɛmɛ kuntigiw gwɛrɛla Musa la 49k'a fɔ a ye ko: «An be kɛlɛden minw kunna, an ye olu jati. Hali mɔgɔ kelen m'an jɛn. 50O la, an kelen kelen bɛɛ ye sanufɛn minw sɔrɔ, an nana ni olu ye k'u di Masaba ma: bololataw, ni tulolataw, ani kannataw. An b'o di Masaba ma k'an yɛrɛ saniya.» 51Musa ni sarakalasebaga Eleyazari ye sanufɛn dilannin nunu bɛɛ minɛ u fɛ. 52U ye kɛlɛdenw kuntigi nunu ka sanu min di Masaba ma, o bɛɛ gwiliya tun sera kilo kɛmɛ ni bi wolonwula ma. 53Kɛlɛdenw tun ye fɛɛn minw cɛ, u kelen kelen bɛɛ tora n'u ta ye. 54Musa ni sarakalasebaga Eleyazari ye kɛlɛdenw kuntigi nunu ka sanu minɛ ka don n'a ye Ɲɔgɔnkunbɛn fanibugu kɔnɔ, a ka kɛ fɛɛn ye min be Masaba hakili jigi Isirayɛlidenw la.


text:
Kɔl 4
1- Kuntigiw, koo minw ka ɲi ani minw bɛnnin lo, aw fana k'o kɛ aw ka jɔɔnw ye, aw ka l'a la ko kuntigi dɔ be aw fana fɛ arijana na.
Ladili wɛrɛw
2Aw ka jija Aladali la, ka barika la a ye kosɔbɛ. 3Aw ka Ala daali an ye fana, janko an ka waajuli ka se ka sabati, an ka se ka Krista ka koo dogonin fɔ ne be kaso la min kosɔn, 4ne ka se k'o fɔ ka gwɛ. 5- Minw ma la Matigi la, aw ka taama ni hakilitigiya ye olu cɛma, n'aw ye sababuɲuman sɔrɔ, aw ka banba ka Matigi koo fɔ u ye. 6Aw k'aw ka kuma fɔcogo ɲa tuma bɛɛ, a ka diya bɛɛ ye, waasa aw ka se ka mɔgɔ bɛɛ jaabi ka ɲa.
Pɔli ka foli laban
7- Ne balimacɛ Tisiki, baarakɛlasɔbɛ lo. A koo ka di ne ye kosɔbɛ. A kɛra ne jɛnɲɔgɔn ye Matigi ka baara la. Ale bena an ka kibaruya bɛɛ fɔ aw ye. 8- Ne b'a ci aw fɛ o le kosɔn, janko aw ka se k'an ka koow faamu, k'aw jigi tugu. 9- Ne b'a ci, ale n'an balimacɛ mɔgɔsɔbɛ Onezimu, ale min koo fana ka di ne ye kosɔbɛ. A kɛra aw dɔ ye. Olu bena yan kibaruya fɔ aw ye.
10- Arisitaraki min ye ne tɔɲɔgɔn ye kaso kɔnɔ, ale b'aw fo, ani Barinabasi belenden Mariki fana, ale min koo tun fɔra aw ye ka ban, n'a nana se aw fɛ tuma min na, aw k'a kunbɛn ka ɲa. 11Yezu, o be min wele ko Zusitusi, ale b'aw fo. Olu dama le ye zuwifu ye minw be baara kɛra ni ne ye yan Ala ka masaya kosɔn, ani olu le ye ne jigi tugulaw ye. 12Epafarasi b'aw fo, ale min ye aw balima dɔ ye, min kɛra Yezu Krista ka baarakɛla ye. A be to ka Ala daali aw ye tuma bɛɛ, waasa aw ka se ka kɔgɔ Ala koo la ani ka sɔn a sago ma kosɔbɛ. 13Ne b'a tanu, a banbanin lo kosɔbɛ aw ka koo la ani balima minw be Lawodise, ni minw be Iyerapoli. 14An teri dɔgɔtɔrɔcɛ Luka b'aw fora, ani Demasi fana.
15Aw ka an balima Lawodisekaw fo, ka Nɛnfa fo, ani Ala ka jama min be ɲɔgɔn lajɛn a ka soo. 16Ni bataki nin nana se aw ma, n'aw y'a kalan ka ban, aw k'a ci Krista ka jama ma Lawodise janko olu fana k'a kalan. Ni min fana bɔra olu fɛ ka na di aw ma, aw k'o kalan fana. 17Aw k'a fɔ Arisipi ye ko Matigi ye baara min kalifa a ma, ko a ka banba k'o kɛ ka ɲa.
18Ne Pɔli b'aw fo, yan sɛbɛn nɔɔ nin ye ne yɛrɛ bulonɔ ye. Aw kana ɲinɛ ko ne be kaso la. Ala ka nɛɛma kɛ aw ye.


text:
Zoz 18
Isirayɛli ka deen wolonwula niyɔrɔw
1Isirayɛlidenw bɛɛ lajɛnna Silo, ka Ɲɔgɔnkunbɛn fanibugu dɔ lɔ k'o kɛ Ala ta ye ni jama be Ala kunbɛn yen. O y'a sɔrɔ u tun sera jamana nin kɔrɔ ka ban. 2Isirayɛli ka deen wolonwula kɔmɔgɔw le tun tora u fɛ minw tun ma u niyɔrɔ sɔrɔ fɔlɔ. 3Zozuwe y'a fɔ Isirayɛlidenw ye ko: «Aw bena banba ka jamana nin minɛ k'a kɛ aw ta ye tuma jumɛn? Masaba, aw faaw ka Ala ye o min di aw ma. 4Aw ka mɔgɔ saba saba bɔ Isirayɛli ka deenw kɔmɔgɔw bɛɛ la. Ne bena olu ci, u bena taga jamana nin yɔrɔ bɛɛ yaala, yɔrɔ min be kɛ u ta ye, k'o cogoya filɛ ka ɲa, ka na o fɔ ne ye. 5U bena n'a tilan yɔrɔ wolonwula, Zuda kɔmɔgɔw bena to u ka mara daanw na worodugu ɲaan faan na, Yusufu ka somɔgɔw fana bena to u ka mara daan na kɔgɔdugu ɲaan faan na. 6Ni aw ye jamana nin tilan yɔrɔ wolonwula, ka na o ɲafɔ ne ye tuma min na, ne bena kala la Masaba an ka Ala ɲakɔrɔ. 7Levi kɔmɔgɔw tena niyɔrɔ sɔrɔ aw cɛma, bari ka Masa Ala ka saraka minɛ ole kɛra olu niyɔrɔ ye. Gadi kɔmɔgɔw, ni Urubɛn ta, ani Manase kɔmɔgɔw tilan kelen, olu fana y'u ta sɔrɔ ka ban kɔrɔn fɛ Masaba ka baaraden Musa fɛ Zurudɛn baji kɔfɛ.»
8O mɔgɔ nunu tun be tagara jamana nin daan bɔyɔrɔ la tuma min na, Zozuwe y'a fɔ u ye ko u ka taga jamana nin yaala ka na o ɲafɔ ale ye, k'o kɔ, ale bena kala la u ye Masaba ɲakɔrɔ Silo. 9Mɔgɔ nunu tagara ka jamana yaala k'a tilan yɔrɔ wolonwula, bɛɛ n'a ka duguw, k'o yɔrɔ cogoya sɛbɛn sɛbɛ dɔ kɔnɔ ka na n'o ye Zozuwe fɛ u sigiyɔrɔ la Silo. 10Zozuwe ye kala la u ye Masaba ɲakɔrɔ Silo, ka jamana nin tilan Isirayɛlidenw cɛ ten o yɔrɔ la. A ye u kelen kelen bɛɛ niyɔrɔ d'u ma.
Bɛnzamɛn kɔmɔgɔw niyɔrɔ
11U ye kala la, yɔrɔ min sera Bɛnzamɛn kɔmɔgɔw ma, ka kɛɲɛ n'u ka fadenyabolow ye, o tun be Zuda ni Yusufu kɔmɔgɔw ta furancɛ la. 12U ka mara daan, kɔgɔdugu ɲafan na, ale tun be ta Zurudɛn baji ma, ka tɛmɛ ka taga Zeriko kɔgɔdugu ɲafan fɛ, ka tɛmɛ ka taga kuluyɔrɔ la, tileben fɛ, ka tɛmɛ ka taga gun Bɛtavɛni kongokolon na, 13ka tɛmɛ ka taga Luzi, ale min ye Betɛli ye, ka tɛmɛ Luzi worodugu ɲafan na, kulu min be Bɛtorɔn dugumatɔ worodugu ɲafan na, ka tɛmɛ o kulu kan ka taga Atarɔti Adari. 14Tileben faan fɛ, k'a ta kulu nin na, mara nin daan gɔngɔrɔra ka taga worodugu ɲafan fɛ ka taga se Kiriyati Baali ma, o min ye Kiriyati Yeyarimu ye. Zuda kɔmɔgɔw ka dugubaba dɔ lo. O le y'u daan ye tileben fɛ. 15Mara nin daan min be worodugu ɲafan fɛ, ale be daminɛ Kiriyati Yeyarimu, ka taga kɔrɔn fɛ ka taga se Nɛfutowa kɔɔ daminɛyɔrɔ la, 16ka taga tɛmɛ kulu gɛrɛfɛ o min be erefaw ka kɔkɛnɛ na kɔgɔdugu faan fɛ, Bɛninɔmu kɔkɛnɛ gɛrɛfɛ, ka tɛmɛ Inɔmu kɔkɛnɛ na ka taga tɛmɛ zebuziw ka dugu worodugu ɲafan na, ka taga fɔɔ Ɛnrogɛli, 17ka bɔ yen ka gɔngɔrɔ ka taga kɔgɔdugu ɲafan fɛ fɔɔ Ɛnsɛmɛsi, ka taga Gelilɔti, min tilennin be ni Adumimu tintin ye, ka tɛmɛ ka taga Urubɛn dencɛ Bowan kabakuru yɔrɔ la, 18ka tɛmɛ jigijigiyɔrɔ la, Araba kɔgɔdugu ɲafan na, ka ta'a tigɛ, 19ka taga tɛmɛ Bɛtogila kɔgɔdugu ɲafan na, ka taga gun *Kɔgɔji Fariman na kɔgɔdugu ɲafan fɛ, Zurudɛn baji donyɔrɔ la kɔgɔji nin kɔnɔ. O le tun ye mara nin daan ye worodugu ɲafan na. 20Zurudɛn baji le tun kɛr'a daan ye kɔrɔn fɛ. O le tun kɛra Bɛnzamɛn kɔmɔgɔw ka daan ye faan bɛɛ la, ka kɛɲɛ n'u ka fadenyabolow ye. 21Dugubaba minw sera Bɛnzamɛn kɔmɔgɔw ma ka kɛɲɛ n'u ka fadenyabolow ye, o ye: Zeriko ni Bɛtogila, ani Emɛkesisi, 22Bɛtaraba, ni Semarayimu ani Betɛli, 23Abimu ni Para, ani Ofura, 24Kefari Amona, ni Ofini ani Geba. O ye dugubaba tan ni fila ye ani u ka maraw. 25Gabaŋɔn ni Arama, ani Berɔti, 26Misipe ni Kefira, ani Mosa, 27Ɛrɛkɛmu ni Yiripeyɛli ani Tareyala, 28Sela ni Elɛfu, ani zebuziw ka dugu, min ye Zeruzalɛmu ye, Gibeyati ni Kiriyati, o ye dugubaba tan ni naani ye n'u ka maraw. O le ye Bɛnzamɛn kɔmɔgɔw niyɔrɔ ye ka kɛɲɛ n'u ka fadenyabolow ye.


text:
SUS 1
Suzani ka koo
1Cɛɛ dɔ tun be yen, a tɔgɔ ko Yoyakimu a siginin tun be Babilɔni. 2A ye muso min furu, o tɔgɔ ko Suzani o ye Ɛlikiyasi deen ye. Suzani tun cɛɛ ka ɲi haali. A tun be siran Matigi ɲa. 3A ka somɔgɔw tun ye mɔgɔtilenninw ye. U tun y'u denmuso kolo ka kɛɲɛ ni Musa ka sariya ye. 4Nafolo tun be Yoyakimu fɛ kosɔbɛ. Nankɔ tun b'a fɛ, o tun gunnin be a ka soo la. Zuwifuw tun be n'a fɛ tuma caaman, bari u tun b'a boɲa bɛɛ ye.
5O saan na, u ye cɛkɔrɔba fila woloma jama cɛma ka kiti tigɛko don olu bolo. Matigi ka kuma nin ɲasinna olu le ma ko: «Kojugu donna Babilɔni, cɛkɔrɔbaw ni kititigɛlaw le sababu la. Olu minw b'u yɛrɛ kɛ jama ɲatilenbagaw ye.» 6O mɔgɔ fila nunu tun be to ka na Yoyakimu ka soo. Koo ɲanabɔta tun be minw fɛ, olu bɛɛ tun be taga u fɛ. 7Ni mɔgɔw bɔra yen tilefɛ, Suzani be bɔ ka yaalayaala a cɛɛ ka nankɔ la. 8Cɛkɔrɔba fila nunu tora k'a ye loon o loon n'a be don ka yaala yen. A koo donna u dusu la. 9U ka nigɛla boɲana fɔɔ u y'u ka miiriya bɔ Ala kan. U ma miiri kititilennin fana la.
10Suzani nigɛ tun gwannin b'u fila bɛɛ la. Nga u si tun m'u ka tɔɔrɔ fɔ ɲɔgɔn ye. 11Bari u tun be maloya k'u kɔnɔnako fɔ ɲɔgɔn ye, min ye ka la ni Suzani ye. 12Loon o loon, u tun be cogo ɲini ka se k'a ye. 13Loon dɔ sa, u y'a fɔ ɲɔgɔn ye ko: «Tileradumuni waati sera, an ka taga soo.» U bɔra ka faran, bɛɛ y'a ka sira ta. 14Nga u bɛɛ kɔsegira ka na ɲɔgɔn sɔrɔ o yɔrɔ kelen na. U ye ɲɔgɔn ɲininga u nakun na. U y'u ka nigɛlako fɔ ɲɔgɔn ye. O tuma na, u bɛnna waati dɔ la, u bena se ka Suzani kelen sɔrɔ waati min na.
15U tun be lonɲuman dɛndɛna minkɛ, loon dɔ, Suzani nana don nankɔ la i n'a fɔ a be deli k'a kɛ cogo min na. A tun be ni baaraden fila dɔrɔn ye o loon na, sunguruw tun lo. A tun b'a fɛ ka ko, bari funteni tun be yen. 16Mɔgɔ si tun te yen, ni cɛkɔrɔba fila nunu tɛ, minw tun b'a dɛndɛna. 17Suzani y'a fɔ sunguru nunu ye ko: «Aw ye taga tulu ni kasadiyanan ta ka n'a di yan, o kɔ, aw ka nankɔ daaw tugu, waasa n be ko.» 18A y'a fɔ u ye cogo min na, u y'a kɛ ten. U ye nankɔ daa nunu tugu, ka taga bɔ ni donda dɔ nin ye ka taga u ka cii la. U ma cɛkɔrɔba nunu ye, bari u dogonin tun lo. 19Sunguruw bɔra dɔrɔn, cɛkɔrɔba fila nunu wilila ka boli ka Suzani sɛgɛrɛ. 20U y'a fɔ a ye ko: «Nankɔ daaw tugunin lo, mɔgɔ si ɲaa te an na, i koo le gwannin b'an na. Sɔn ka la n'an ye. 21N'o tɛ, an ben'a fɔ ko kanbelen dɔ tun be n'i ye. K'o kama, e y'a fɔ ko sunguru nunu ka kɔsegi.»
22Suzani kabara! K'a fɔ ko: «Ne minɛna faan bɛɛ. Ni ne sɔnna, saya lo! Ni n banna fana, n tena bɔ aw bolo. 23Aw ka ben ne kan, o ka fisa ne ma ka n yɛrɛ di aw ma ka kojugu kɛ Matigi ɲakɔrɔ.»
24O kɔ, a kulera kosɔbɛ. O tuma na fana, cɛkɔrɔbaw fana tun be kulera. 25U kelen bolila ka taga nankɔ daaw yɛlɛ. 26Mɔgɔw tora soo kɔnɔ ka mankan mɛn minkɛ, u girinna ka don nankɔ la ni donda dɔ nin ye waasa k'a lɔn koo min kɛra Suzani la. 27Cɛkɔrɔba nunu y'u ka kuma fɔ ka ban tuma min na, baaradenw maloyara fɔɔ k'a dama tɛmɛ, bari u ma deli k'o ɲɔgɔn mɛn Suzani ka koo la ka ye.
28A dugusagwɛ, jama nana ɲɔgɔnye la a cɛɛ Yoyakimu ka soo, cɛkɔrɔba fila nunu nana ni miirijugu ye. U tun ye Suzani fagako le ŋaniya. U y'a fɔ jama ye ko: 29«Aw ye taga Suzani wele ka na yan. Ɛlikiyasi denmuso, Yoyakimu muso.» U tagar'a wele. 30Ale, n'a wolobagaw, n'a deenw, n'a ka somɔgɔw bɛɛ nana. 31Suzani tun cɛɛ ka ɲi, a sɔɔn tun ka ɲi. 32Mɔgɔjugu nunu k'u k'a ka lankanna bɔ a kunna janko u ka se k'a filɛ ka fa, bari a tun y'a kuun datugu n'o ye. 33A ka somɔgɔw bɛɛ tun be kasira. A yebagaw bɛɛ fana tun be kasira.
34Cɛkɔrɔba fila nunu wilila jama cɛma k'u bolo la Suzani kuun na. 35K'a to kasi la, a y'a ɲaa kɔrɔta sanfɛ, bari a jigi tun be Matigi kan.
36Cɛkɔrɔbaw ko: «An tun be munumununa nankɔ la, an mɔgɔ fila dɔrɔn, muso nin nana don ni sunguru fila ye. O kɔ, a ko sunguru nunu ka kɔsegi, a sɔrɔla ka daaw tugu. 37Kanbelen dɔ tun dogonin be, ale bɔra ka na a fɛ ka la n'a ye. 38K'an to nankɔ faan dɔ la, an ye o kojugu nin ye, an bolila ka na u kama. 39An nana u sɔrɔ u be ɲɔgɔn kan. Nga an ma se ka kanbelen minɛ, bari a fanga tun ka bon n'an ta ye. A ye daa yɛlɛ ka bɔ ka boli. 40An kɔni y'ale minɛ, k'a ɲininga kanbelen nin tɔgɔ la. 41A ma sɔn k'a tigi fɔ an ye. Anw kɔni ye o seere ye.» Jama lara u ka kuma na, bari cɛkɔrɔbaw lo, kititigɛlaw lo fana. U y'a jalaki ko a ka kan ka faga. 42O tuma na, Suzani kulera k'a fɔ ko: «Waati bɛɛ Ala, ele min be kodogoninw lɔn, e min be koo bɛɛ lɔn sanni u ka kɛ, 43i b'a lɔn ko u ye galon le la ne kan. Mɔgɔjugu nunu ye koo min la ne kan, ne bena sa o kama, k'a sɔrɔ ne m'o kɛ.» 44Matigi ye Suzani kasikan mɛn.
Cɛkɔrɔbajuguw kɔrɔbɔko
45U tun be tagara n'a ye a fagayɔrɔ la tuma min na, Matigi ye hakiliɲuman di kanbelennin dɔ ma min tɔgɔ ko Daniyɛli. 46Ale kulera ko: «Ne seen te muso nin fagako la.» 47Jama bɛɛ lɔra k'u ɲaa sin a ma, k'a ɲininga ko: «I be min fɔra, o kɔrɔ ye mun ye?» 48Kanbelennin lɔra u cɛma k'a fɔ ko: «Ee! Isirayɛlidenw, aw ka nalomanya sera o bɛɛ ma wa? Aw be mɔgɔ jalaki ten n'aw ma sɛgɛsɛgɛli kɛ k'a tiɲɛ lɔn wa? 49Aw ye kɔsegi kiti tigɛyɔrɔ la. Bari mɔgɔ nunu ye galon le tigɛ k'a la kan.»
50Mɔgɔw bɛɛ kɔsegira joona joona. Cɛkɔrɔba tɔɔ nunu y'a fɔ Daniyɛli ye ko: «Na sigi an cɛma, k'i ka hakililata fɔ an ye. Bari, Ala ye mɔgɔkɔrɔba hakili d'i ma.» 51Daniyɛli y'a fɔ ko: «Aw k'u bɔ ɲɔgɔn kɔrɔ k'u yɔrɔ jaɲa ɲɔgɔn na kosɔbɛ, ne ka se k'u ɲininga.»
52U y'u bɔ ɲɔgɔn kɔrɔ tuma min na, Daniyɛli ye kelen wele k'a fɔ a ye ko: «Ele, i kɔrɔla juguya la. I ka kojugu nunu juru sarawaati sera sisan. 53I tun te kitiw tigɛ ka tilen. I tun be jalaki ben jalakibaliw kan, minw ka kan ka jalaki, i be olu bila. K'a sɔrɔ Matigi y'a fɔ ko: ‹Mɔgɔ min ma koo kɛ, i man kan k'o faga, ani mɔgɔtilennin.› 54Ayiwa, sisan, ni tiɲɛ lo ko i ye Suzani ye, a ni kanbelen nin lara ɲɔgɔn fɛ yiri jumɛn le kɔrɔ? O fɔ.» A y'a jaabi ko: «Siyiri kɔrɔ.» 55Daniyɛli y'a fɔ a ye ko: «Jaati! I ye galon tigɛ min be na n'i fagako ye. Ayiwa, Ala ye sira di a ka mɛlɛkɛ dɔ ma ka ban, min bena i ci fila.»
56Daniyɛli ko u ka bɔ n'a ye, ka na ni cɛɛ dɔ nin ye. Daniyɛli y'a fɔ ale ye ko: «Ele, i te Zuda ka siya ye dɛ, i ye Kanaan ka siya le ye! Muso ka cɛɲa ye ele kuun wili ka juguya don i kɔnɔ. 57Aw be to k'a kɛ ten le ni Isirayɛli musow ye. Siranya fɛ, olu fana be sɔn ka la n'aw ye. Nga Zuda mara deen dɔ ma se k'aw ka juguya muɲu. 58Ayiwa, sisan, a fɔ. I tagara bari u lanin na yiri jumɛn le kɔrɔ?» A y'a jaabi ko: «Cɛtigɛyiri kɔrɔ.» 59Daniyɛli y'a fɔ a ye ko: «Jaati! I ye galon tigɛ min be na n'i fagako ye. Bari Ala ka mɛlɛkɛ be kɔnɔni kɛra ni murujan b'a bolo waasa k'i cɛɛ tigɛ fila. A bena aw halaki.»
60Jama lajɛnnin kulera kosɔbɛ. U tora ka Ala tanu, ale min be mɔgɔw kisi, minw jigi b'a kan. 61U wilila cɛkɔrɔba fila nunu kama. Daniyɛli ye minw yira ko u ye galontigɛlaw ye u yɛrɛ ka darakan fɛ. 62Olu tun b'a fɛ bɔnɛ min ka u mɔgɔɲɔgɔn sɔrɔ, o le lara olu kan ka kɛɲɛ ni Musa ka sariya ye. U y'u faga. O loon na, mɔgɔ jalakibali joli ma sɔrɔ ka bɔn.
63Ɛlikiyasi n'a muso kɔni, olu tora ka Ala tanu, u denmuso Suzani ka koo la. A cɛɛ Yoyakimu n'a ka somɔgɔw bɛɛ fana tun be Ala tanura. Bari maloyako ma sɔrɔ a ka kɛwali la. 64Kabini o loon na, Daniyɛli kɛra mɔgɔbaba ye jama ɲana.
Kanbelen saba kisiko
91(24) Masacɛ Nabukodonozɔri hakili ɲagaminin teliyara ka wili, a y'a ladibagaw ɲininga ko: «An ma mɔgɔ saba le siri k'u fili tasuma kɔnɔ wa?» U y'a jaabi ko: «Jaati, masacɛ!» 92(25) Masacɛ ko: «Ne ɲaa be mɔgɔ naani na, u si sirinin tɛ, u be taamana tasuma kɔnɔ. Tasuma te foyi kɛra u la. Mɔgɔ naaninan bɔnin be batofɛn dɔ fɛ.»
93(26) O tuma na, Nabukodonozɔri gwɛrɛla dibi tasumaman daa la. A y'a fɔ ko: «Sadiraki, Mesaki, Abɛdenego, Fɛɛn bɛɛ kuntigi Ala ka baarakɛlaw, aw ye bɔ yan!» O tuma na, Sadiraki, ni Mesaki ani Abɛdenego bɔra tasuma kɔnɔ.
94(27) Marakuntigiw, ni dugutigiw, ni cinɲamɔgɔw ani masacɛ ladibagaw girinna ka na kanbelen nunu filɛ, k'a ye ko tasuma ma foyi kɛ u la. U kunsigi ma jɛni, u ka faniw tun b'u cogo la. Tasuma kasa tun te u kan. 95(28) O tuma na, Nabukodonozɔri kumana. A y'a fɔ ko: «Sadiraki, ni Mesaki ani Abɛdenego ka Ala ka tanu! Ale min y'a ka mɛlɛkɛ ci ka n'a ka baarakɛlaw kisi. Minw y'u jigi la a kan, ka ban masacɛ darakan na, ka sɔn saya ma waasa u kana fɛɛn wɛrɛ bato n'u ka Ala tɛ. 96(29) Ayiwa, ne ka kuma filɛ: Mɔgɔ o mɔgɔ, a mana kɛ siya o siya ye, ni mara o mara mɔgɔ ye, n'a ye kumajugu fɔ Sadiraki, ni Mesaki ani Abɛdenego ka Ala ye, o tigi be faga ka tigɛtigɛ. A ka soo be kɛ ɲamaɲama filiyɔrɔ ye. Bari, batofɛn te yen min be se ka mɔgɔ kisi ten.» 97(30) O kɔ, masacɛ ye lɔyɔrɔ di Sadiraki, ni Mesaki ani Abɛdenego ma ka tɛmɛ fɔlɔta kan Babilɔni mara kɔnɔ.
Masacɛ ka siko filanan
98(31) Masacɛ Nabukodonozɔri ye cii bila k'a fɔ siyaw bɛɛ ye, ni maraw bɛɛ mɔgɔw ye, dugukolo faan bɛɛ la ko: «Hɛrɛ ka kɛ aw ye kosɔbɛ! 99(32) Fɛɛn bɛɛ kuntigi Ala ye kabako ni koba minw kɛ ne ye, ne y'a ye ko a ka ɲi k'o fɔ aw ye.
100(33) A ka kabako kɛninw ka bon!
Barika be a ka koba kɛninw na!
A ka masaya ye waati bɛɛ koo ye.
A ka fanga te ban abada!


text:
Zer 9
Galon barika boɲana
1Ni lonanjigiso tun be ne tɔgɔ la kongokolon kɔnɔ,
ne be se ka bɔ n ka mɔgɔw cɛma ka taga yɔrɔ min na,
o tun be diya ne ye!
Bari, u bɛɛ kɛra kakalaw ye,
janfamɔgɔw lo.
2«U nɛnden kɛra i ko kala,
a tigi bolo.
U ka setigiya nin jamana kɔnɔ ma sɔrɔ tilenniya la,d
bari u be kojuguw kɛ ka la kojugu kan,
u ma ne lɔn.
Ne Masaba le ko ten.
3Bɛɛ k'a yɛrɛ kɔlɔsi a teri la,
mɔgɔ si kana la a balima la.
Bari balima bɛɛ ye janfamɔgɔ le ye,
teri bɛɛ b'a fɛ ka galon tigɛ ka mɔgɔ tɔgɔ cɛn.
4U be ɲɔgɔn janfa,
u te tiɲɛ fɔ.
U y'u yɛrɛ deli galontigɛ la,
u b'u seko bɛɛ kɛ ka kokolon kɛ.
5Ele kɔni siginin be namaramɔgɔw cɛma.
Namara kama lo, u t'a fɛ ka n lɔn.»
Masaba le ko ten.
Masaba bolo be sira la
6O la, Masaba, Setigi ko:
«Ne bena u sɛgɛsɛgɛ k'u sɛnsɛn.
N'o tɛ, ne bena mun le kɛ u ka juguya kama?
7U nɛɛn kɛra biɲɛ fariman ye,
u ka fɔta ye namara ye.
U be hɛrɛ laɲini ɲɔgɔn ye n'u daa ye,
k'a sɔrɔ u be jaan la ɲɔgɔn kama.
8Ne man kan k'u tɔɔrɔ o kosɔn wa?
Ne Masaba le ko ten.
Ne man kan ka n mɔnɛ bɔ o siya nin ɲɔgɔn na wa?»
Zeruzalɛmu bena kɛ tomo ye
9Ne bena kasi ka kule kuluw kosɔn,
ne bena dusukasidɔnkili la kongo kosɔn.
Bari u jɛnina,
mɔgɔ si te tɛmɛ yen tugu.
Begɛn kasikan te mɛnna yen tugu,
kɔnɔw, ni kongosogow bolila, u bɛɛ tununa.
10Masaba ko:
«Ne bena Zeruzalɛmu kɛ tomo ye,
a be kɛ kongowuluw layɔrɔ ye.
Ne bena Zuda mara duguw kɛ dusukasiyɔrɔw ye,
mɔgɔ tena kɛ yen.»
11Jɔn ye lɔnnikɛla ye n'a be nin faamu?
Masaba kumana min fɛ,
o tigi ka nin fɔ.
Mun na jamana kɛra tomo ye,
ka jɛni fɔɔ k'a kɛ lakolon ye
ni mɔgɔ te tɛmɛna yen tugu?
12Masaba ko: «Bari u ye ne ka sariya labila, ne tun ye min sigi u ye. U ma mɛnni kɛ ne fɛ. U ma ne ka sariya bato. 13Nga u tugura u yɛrɛw ka miiriya juguw kɔ, ka *Baali sɔn yɔrɔ caaman na. U ye min lɔn u faaw sababu la. 14O kama, ne Masaba, Setigi, Isirayɛli ka Ala ko: Ne bena u balo ni kunakuna ye, ka bagaji di u ma minji ye. 15Ne bena u jɛnsɛn siya wɛrɛw cɛma, olu yɛrɛw n'u faaw ma minw lɔn. N bena murujan bila u kɔ, fɔɔ n ka tila u la.»
Muso sangakasilaw weleko
16Masaba, Setigi ko:
«Aw ka miiri! Ka cii sama muso sangakasilaw ma,
k'u ka na.
Minw daa ka di,
aw ka mɔgɔw bila ka taga olu kɔ,
u ka se yan.
17U ka teliya ka na kasi an kosɔn
fɔɔ an ɲaaw ka fa jii la ka woyo.
18Kasikan be bɔra *Siyɔn ko:
‹Ebe! An halakira!
Maloya kɛra an ta ye!
Fɔɔ an ka bɔ jamana kɔnɔ, an ka soow cira!› »
19Musow, aw ka mɛnni kɛ Masaba ka kuma la,
aw k'aw tulo malɔ a dalakuma la.
Aw ye sangakasi dege aw denmusow la,
aw ka ɲɔgɔn dege sangadɔnkili la.
20Bari saya donna an ka soo kɔnɔ ni fenɛtiri ye,
a donna an ka masasow kɔnɔ.
A be denmisɛnw bɔsi bɔlɔnw na,
a be kanbelenw ta forobayɔrɔw la.
21A fɔ ko: «Masaba ka kuma filɛ ko:
Suuw bena yɛrɛkɛ forow kɔnɔ i ko nɔgɔ,
u bena to forow kɔnɔ i ko suman kannin,
mɔgɔ si te min cɛra.»
Lɔnniyasɔbɛ
22Masaba ko:
«Lɔnnikɛla kana wanso n'a ka lɔnniya ye,
fangatigi kana wanso n'a ka fanga ye,
nafolotigi kana wanso n'a ka nafolo ye.
23- Nga ni min b'a fɛ ka wanso, o ka wanso
bari a ye hakili sɔrɔ ka se ka ne Masaba lɔn,
ne min be ɲumanya,
ni tilenninyakow kɛ diɲɛ na.
Tiɲɛ na, o le ka di ne ye.»
Masaba le ko ten.
Kɛnɛkɛnɛko te mɔgɔ bɔ
24Masaba ko: «Loonw be na, mɔgɔ minw kɛnɛkɛnɛna farisogo la dama, n'u dusu ma yɛlɛma, ne bena olu bɛɛ ɲaa gwan: 25Ezipitikaw, ni Zuda mara mɔgɔw, ni edɔmuw, ni amoniw, ni mowabuw, ani minw bɛɛ siginin be kongokolon kɔnɔ n'u be to k'u bonbosi gɛrɛfɛla li. Bari o siya nunu bɛɛ, ani Isirayɛlidenw si dusu ma yɛlɛma.»


text:
Kor fɔlɔ 8
Josɔnsogo koo
1Min ye josɔnsogo koo ye, an y'a lɔn ko an bɛɛ be koo lɔn. Nga lɔnniya be mɔgɔ don yɛrɛboɲa na, kanuya b'an dɛmɛ ka taga ɲa. 2Ni mɔgɔ dɔ be miiri ko ale ye koo lɔn, o tigi ma lɔnniya sɔrɔ i n'a fɔ a ka kan k'a sɔrɔ cogo min na. 3Ala koo ka di mɔgɔ min ye, Ala b'o tigi lɔn.
4Min ye josɔnsogo ɲimiko ye, an y'a lɔn ko joo te foyi ye diɲɛ na, an y'a lɔn fana ko Ala ye kelen ye. 5Hali n'u be miiri ko dugukolo kan jinaw ni sankolo taw kɛra batofɛnw ye k'a kɛ i n'a fɔ batofɛn caaman ni matigi caaman be yen tiɲɛ na, 6an kɔni fɛ, Ala kelen le be yen. Ale lo y'an Faa ye, koo bɛɛ be bɔ ale fɛ, an fana be taga ale fɛ, ani Matigi kelenpe le be yen, o ye Yezu Krista ye, ale min barika la fɛɛn bɛɛ be yen, anw fana be yen ale barika la.
7Nga bɛɛ t'o lɔn. Dɔw be yen minw delila joko la kosɔbɛ, n'u b'o sogo nunu ɲimi tuma min na, u b'o jati i n'a fɔ josɔnsogo lo. O kɛra ten, u ka barikatanya kosɔn, u be miiri ko u ye kojugu kɛ. 8A ma kɛ ko dumunifɛn le b'an gwɛrɛ Ala la, hali n'an m'o dumu, foyi te bɔ an na. N'an fana y'o dumu, foyi te fara an kan. 9Nga aw k'aw yɛrɛ kɔlɔsi, aw ka yɛrɛsagokɛ kana barikatanw dɔ kunna cɛn. 10N'o be ele ye, n'i be dumuni kɛra jobon na, e min b'o koo faamuna, o koo miiri ten'a ɲɔti k'a don josɔnsogo ɲimi na wa? 11O cogo la, i balima min barika ka dɔgɔ, Krista sara min kosɔn, ale bena halaki ele ka lɔnniya barika la. 12N'aw be to k'aw balimaw hakɛ ta ten ani k'o hakili cɛn, aw be Krista fana le hakɛ ta. 13O la, ni dumuni dɔ be kɛ sababu ye ne balima kunna be cɛn, ne be ban o sogo la pewu waasa n kan'a kunna cɛn.


text:
Sam fɔlɔ 26
Dawuda be taga Sayuli ka kɛlɛdenw cɛma
1- Zifukaw tagara Gibeya k'a fɔ Sayuli ye ko Dawuda dogonin be Akila kulu kan kongokolon kɔnɔ. 2Sayuli wilila ka taga ni Isirayɛliden mɔgɔ waa saba (3 000) ye, a tun ye minw woloma, ka taga Dawuda ɲiniyɔrɔ la Zifu kongokolon kɔnɔ. 3Sayuli n'a ka kɛlɛdenw tagara sigi Akila kulu kan, kongokolon kɔnɔ sirada la. O y'a sɔrɔ Dawuda tun be kongokolon kɔnɔ. A y'a ye ko Sayuli tun b'a ɲinina o yɔrɔ la. 4A ye kɔlɔsilikɛbaga dɔw ci, o la, a y'a lɔn ko tiɲɛ na, Sayuli sera o yɔrɔ la. 5A wilila ka taga Sayuli ka kɛlɛdenw sigiyɔrɔ la. Sayuli tun lara yɔrɔ min na, a y'o ye, ani kɛlɛdenw kuntigi Nɛri dencɛ Abinɛri ka layɔrɔ fana. Sayuli tun lanin be kɛlɛdenw cɛma, olu tun b'a lamini na.
6Dawuda ye iticɛ Ayimelɛki ɲininga, ni Seruya dencɛ Abisayi, min tun ye Zowabu dɔgɔcɛ ye ko jon le bena taga ni ale ye Sayuli fɛ, kɛlɛdenw ka sigiyɔrɔ la. Abisayi y'a jaabi ko ale bena taga n'a ye. 7Dawuda ni Abisayi tagara u fɛ sufɛ. U tagar'a sɔrɔ Sayuli lara kɛlɛdenw cɛma. A ka taman tutunin be duguma, a kuun gɛrɛfɛ. Abinɛri, ni kɛlɛdenw bɛɛ lara k'a lamini.
8Abisayi y'a fɔ Dawuda ye ko: «Ala kɔni ye i jugu d'i ma bii. A to ne be n ka taman kɛ k'a sɔgɔ ni dugukolo ye siɲɛ kelen dɔrɔn, n t'a filanan.» 9Nga Dawuda y'a fɔ a ye ko: «Kan'a faga! Jon be se k'a bolo la Masaba ka mɔgɔ wolomanin kan ka to jalakabali ye?» 10O kɔ, Dawuda y'a fɔ tugu ko: «Masaba le ben'a faga, n'a taalon sera, a bena taga, walima a bena taga kɛlɛ kɛ yɔrɔ dɔ la ka sa yen Masaba kosɔn. 11- Masaba ka ne kisi ne be n bolo la a ka mɔgɔ wolomanin kan. I k'a ka taman n'a ka jiforoko ta minw b'a kuun gɛrɛfɛ ka na an be taga.»
12Sayuli ka taman n'a ka jiforoko minw tun b'a kuun gɛrɛfɛ, Dawuda ye o ta ten, u tagara. Mɔgɔ si ma u ye, mɔgɔ si fana ma bɔ u kala ma, mɔgɔ si ma kunun. Bɛɛ tun be sinɔgɔra, Masaba tun y'a kɛ u sinɔgɔra kosɔbɛ. 13Dawuda tagara lɔ faan dɔ nin na kulu kan yɔrɔjan. Furancɛ min tun be sɔrɔ u cɛ, ale tun ka jan kosɔbɛ. 14A pɛrɛnna kɛlɛdenw ni Nɛri dencɛ Abinɛri kunna ko: «Abinɛri, e te ne jaabi wa?» Abinɛri y'a jaabi ko: «E ye jɔn ye min be pɛrɛn masacɛ kunna ten?» 15Dawuda y'a fɔ Abinɛri ye ko: «I te cɛɛ ye wa? I ɲɔgɔn yɛrɛ te sɔrɔ Isirayɛlidenw cɛma. Mun na i ma masacɛ, i matigi kɔlɔsi? Mɔgɔ dɔ nana ko a ben'a faga. 16I ye koo min kɛ, o ma ɲi. Masaba kosɔn, aw ka kan ka faga le, bari aw ma se k'aw kuntigi kɔlɔsi, min ye Masaba ka mɔgɔ wolomanin ye. Sisan sa, masacɛ ka taman n'a ka jiforoko minw tun bilanin be a kuun gɛrɛfɛ, olu be min?» 17Sayuli y'a lɔn ko Dawuda kaan lo, a y'a fɔ ko: «Ne dencɛ Dawuda, ele lo wa?» Dawuda y'a jaabi ko: «Ne lo, n matigi, masacɛ.» 18O kɔ, Dawuda y'a fɔ ko: «Mun na n matigi b'a ka baarakɛla ɲinina ten? Ne ye mun le kɛ? Kojugu jumɛn le be n na? 19N matigi, masacɛ, mɛnni kɛ i ka baarakɛla darakan na sisan. N'a kɛra ko Masaba le y'a to i wilila ne kama, ne b'a daali ko a ka sɔn n ka boɲafɛn na. Nga ni adamadenw le y'o kɛ, olu danganin lo Masaba ɲakɔrɔ, bari u ye ne gwɛn ka bɔ jamana na, Masaba ye min di a ka jama ma. A kɛra i n'a fɔ u tun y'a fɔ ne ye ko ne ka taga joow sɔn. 20Ne kana sa yɔrɔ si fɔɔ Masaba ɲakɔrɔ! Isirayɛlidenw ka masacɛ wilila ka taga tɛtɛ kɛlɛ kama, i n'a fɔ u be wɔlɔn gwɛn kulu kan cogo min na.» 21Sayuli y'a fɔ a ye ko: «Ne ye hakɛ kɛ. Ne dencɛ Dawuda, segi ka na. Ne tena i hakɛ ta tugu, bari bii i ye ne nii bɔko jati koba ye. Ne ye nalomanyabaara le kɛ, ne filila kosɔbɛ.» 22Dawuda y'a fɔ ko: «Masacɛ ka taman filɛ, a to i ka kanbelenw dɔ ka n'a minɛ. 23Masaba le bena an kelen kelen bɛɛ sara ka kɛɲɛ n'a ka tilenninya n'a ka ɲumanya ye. Masaba tun y'i di ne ma bii, nga ne ma sɔn k'a ka mɔgɔ wolomanin faga. 24I nii bɔko kɛra koba ye ne ɲana cogo min na bii, o cogo kelen na fana, ne nii bɔko ka kɛ koba ye Masaba fɛ. A ka ne kisi kojugu bɛɛ ma.» 25Sayuli y'a fɔ Dawuda ye ko: «Ne dencɛ Dawuda, Masaba ka barika don i la! Ɔnhɔn, i bena kobabaw kɛ, o bena ɲa i bolo siga t'a la!» Dawuda tɛmɛna ka taga n'a ka sira ye. Sayuli kɔsegir'a ka soo.


text:
Fil 1
Foli
1- Ne Pɔli ani Timote, Yezu Krista ka jɔɔnw, an be nin sɛbɛ nin ci aw ma, aw minw ye Ala ka mɔgɔw ye Filipi dugu kɔnɔ Yezu Krista barika la, an b'a ci aw ka ɲamɔgɔw n'u dɛmɛbagaw ma fana. 2An Faa Ala, n'an Matigi Yezu Krista ka nɛɛma ni hɛrɛ kɛ aw ye.
Pɔli be Ala daali Krista ka jama ye min be Filipi
3Tuma o tuma ni ne hakili jigira aw kɔ, ne be barika la n ka Ala ye. 4Ni ne be Ala daali aw ye tuma min na, ne b'o kɛ ni nisɔndiya ye tuma bɛɛ, 5bari kabini ne y'a daminɛ ka kibaru diman fɔ aw fɛ, fɔɔ ka na se bii ma, aw be ne dɛmɛna k'aw niyɔrɔ ta o baara la. 6Ne lanin b'a la ko Ala min ye baaraɲuman nin daminɛ aw dusu la, ko ale bena taga ɲa k'aw dɛmɛ o la fɔɔ ka taga se Yezu Krista kɔsegilon ma. 7Tiɲɛ be ne fɛ ka miiri aw la tuma bɛɛ, bari aw koo be ne dusu la. Ka ne to kaso la, walima ne tun be kibaru diman fɔra ka gwɛ mɔgɔw ye tuma min na, janko u k'u jigi l'a kan kosɔbɛ, Ala ye boɲa min la ne kan, aw y'aw niyɔrɔ ta o baara la. 8Ala yɛrɛ b'a lɔn ko aw bɛɛ koo ka di ne ye i n'a fɔ aw koo ka di Yezu Krista ye cogo min na.
9Ne be Ala daali aw ye ko a ka dɔ fara aw ka kanuya kan tuma bɛɛ, o ka kɛ lɔnniya ni hakilitigiya la, 10waasa aw ka se ka koɲuman lɔn, ka kɛ mɔgɔɲuman jalakibaliw ye Krista kɔsegilon na, 11ani janko aw ka kɛwaliɲuman kɛ sɛbɛ la, min see be sɔrɔ Krista barika la, waasa boɲa ni tanuli ka kɛ Ala ye.
Kibaru diman fɔko
12Ne balimaw, ne b'a fɛ aw ka min faamu, o filɛ nin ye: koo minw ye ne sɔrɔ, o kɛra sababu ye kibaru diman tagara ɲa. 13- A kɛra ten, sɔlidasi minw be masacɛ ka lasigiden ka luu kɔnɔ, ani mɔgɔ tɔw bɛɛ, olu bɛɛ y'a lɔn ko ne be kaso la Krista ka baara kosɔn. 14Ne minɛko kɛra sababu ye an balimaw caaman ye jagwɛlɛya sɔrɔ Matigi barika la. Olu be tagara ɲa ka Ala ka kuma fɔ ni siranya t'o la. 15Tiɲɛ na, mɔgɔ dɔw be Krista ka kibaru fɔ ni keliya ani kɔnɔnajuguya ye, nga dɔw kɔni b'a fɔra ni kɔnɔgwɛ ye. 16Olu b'o kɛ ni kanuya ye, bari u y'a lɔn ko ne be yan kibaru diman fɔli kosɔn. 17Nga minw kɔnɔ gwɛnin tɛ, n'u be Krista ka kibaru fɔra ni kɔnɔnajuguya ye, olu b'a fɛ ka dɔ fara ne ka sigɛn kan kaso la. 18Hali n'u b'a kɛra ni kɔnɔnajuguya ye, walima ni kɔnɔgwɛ ye wo, o si te baasi ye. Ne kɔni be nisɔndiya bari Krista ka kibaru diman be fɔra cogo bɛɛ la, o la, ne bena taga ɲa ni n ka nisɔndiya ye. 19Bari ne lanin b'a la ko aw ka Ala daali, ni Yezu Krista ka nii barika la, o koo bɛɛ laban na, Ala bena ne kunmabɔ. 20Ne jigi be min kan kosɔbɛ, ni n b'a makɔnɔna sɔbɛ sɔbɛ la, ale kama ne tena maloya fɔɔ ne be jagwɛlɛya sɔrɔ le. K'a ta sisan ma ani tuma bɛɛ, ne be nii na wo, ne sara wo, ne b'a fɛ ka boɲa la Krista tɔgɔ kan, 21bari ni ne be nii na, ne be nii na Krista ka baara kosɔn, nga ni ne sara, o fana ye ne ka tɔnɔ ye. 22Nga ka ne to nii na, ni ne bena se ka baaraɲuman kɛ tugu, o la ne kɔni m'a lɔn ne bena min ta. 23Ne ka miiriya be a faan fila bɛɛ la, nga min ka fisa kosɔbɛ ne fɛ, o ye ne ka bɔ nin diɲɛ na ka taga to Krista fɛ. 24Nga ni ne tora nii na, o le ka fisa aw ma kosɔbɛ, 25o la, ne lanin b'a la ko ne bena to nii na aw gɛrɛfɛ, k'aw bɛɛ dɛmɛ ka taga ɲa ani ka nisɔndiya sɔrɔ aw ka lanaya la Yezu la. 26Ni ne kɔsegira aw fɛ tuma min na, aw bena se k'aw yɛrɛ boɲa Krista barika la ne kosɔn.
Krista ka jama taamacogo
27Min ka gwɛlɛ, o ye nin ye: Aw ka taamacogo ka kan ka bɛn Krista ka koo ma, waasa hali ni ne nana aw fɛ, walima ne ma se ka na wo, ne k'a mɛn ko aw jijanin lo, ka bɛn ka baara kɛ ni miiriya kelen ye ani dusu kelen ye kibaru diman kosɔn aw y'aw jigi la min kan. 28Aw kana sɔn aw juguw ka siranya bila aw la cogo si la. Ni aw jaa ma tigɛ fewu, u ben'a lɔn ko olu ta ye halakili ye, ani ko aw ta ye kisili ye min bɔra Ala fɛ. 29Aw minw kɛra Krista ta ye, Ala ye nɛɛma min kɛ aw ye, o ye nin ye: A y'a kɛ aw y'aw jigi la a kan, o dama tɛ, aw be sigɛn sɔrɔ a kosɔn fana. 30- O sigɛn min b'aw kan, aw ye ne ye o le la, aw b'a lɔn ko halibi, n b'o la fana.


text:
Lok 2nan 10
Jama ka lajɛnni Sisɛmu
(Mas fɔlɔ 12.1-15)
1Orobowamu tagara Sisɛmu, bari Isirayɛlidenw bɛɛ tun nana janko k'a sigi masaya la. 2Nebati dencɛ Zerobowamu y'o mɛn tuma min na, a bɔra Ezipiti jamana na ka kɔsegi. A tun bolila masacɛ Solomani ɲa ka taga sigi yen. 3U ye mɔgɔ bila ka ta'a wele. Zerobowamu ni Isirayɛlidenw bɛɛ nana ɲɔgɔn sɔrɔ k'a fɔ Orobowamu ye ko: 4«I facɛ ye sigɛnba la an kan. Sisan, ele k'o baaragwɛlɛn n'o sigɛn nin nɔgɔya an ye, i faa tun ye min la an kan, an bena baara kɛ i ye.» 5A y'a fɔ u ye k'u ka taga ka segi ka na yanni tile saba. Jama tagara.
6Masacɛ Orobowamu ye cɛkɔrɔbaw ɲininga, minw tun ye baara kɛ n'a faa Solomani ye, k'a fɔ ko: «Aw be ladili jumɛn di ne ma? Ne ka jaabili jumɛn di jama nin ma?» 7Cɛkɔrɔba nunu y'a jaabi ko: «N'i ye jama nin minɛ ka ɲa k'i janto u la, ani k'u jaabi ni kumaɲuman ye, u bena to i fɛ ka baara kɛ i ye tuma bɛɛ.» 8Nga Orobowamu ye cɛkɔrɔba nunu ka ladili to yen ka ta'a tɔɲɔgɔn kanbelenw ɲininga, a mɔna ni minw ye, n'u be baara kɛ a ye. 9A y'a fɔ u ye ko: «Ne ka kan ka mun le fɔ jama nin ye? Minw y'a fɔ ne ye ko: ‹I faa ye sigɛn min la an kan, i k'o nɔgɔya an ma.› » 10A tɔɲɔgɔnw y'a jaabi ko: «Mɔgɔ minw y'a fɔ i ye ko i faa ye sigɛnba min la olu kan, i k'o nɔgɔya olu ye, i ben'a fɔ u ye ko ele bolokunnadennin ka bon n'i facɛ cɛɛ ye. 11Ko i faa tun ye sigɛnba la u kan, ko sisan e bena dɔ fara o kan. Ko i faa tun be to k'u bugɔ ni busan ye, ko ele bena to k'u bugɔ ni ŋɔni ye.»
12Tile sabanan loon sera, Zerobowamu ni jama bɛɛ kɔsegira ka na masacɛ Orobowamu fɛ, i ko a tun y'a fɔ cogo min na k'u ka taga ka na yanni tile saba. 13Cɛkɔrɔbaw tun ye ladili min d'a ma, a y'o to yen, k'u jaabi ni kuma gwɛlɛ ye. 14A ye kanbelen nunu ka ladilikuma ta k'o fɔ u ye ko: «Ne faa ye sigɛnba la aw kan, ne fana bena dɔ fara o sigɛn nin kan. Ne faa tun be to k'aw bugɔ ni busan ye, ne bena aw bugɔ ni ŋɔni ye.»
15A kɛra ten, masacɛ ma sɔn ka mɛnni kɛ jama fɛ, bari Ala le y'a kɛ ten janko a tun ye kuma min fɔ kira Ayiya ye ka bɔ Silo ko a k'a fɔ Nebati dencɛ Zerobowamu ye, o ka kɛ.
Jamana tilanko
(Mas fɔlɔ 12.16-25)
16- Isirayɛlidenw bɛɛ y'a ye ko masacɛ t'a fɛ ka mɛnni kɛ u fɛ minkɛ, u y'a fɔ a ye ko:
«Mun le be anw ni Dawuda cɛ?
Foyi te an ni Zese dencɛ cɛ!
Isirayɛlidenw, aw ka taga aw ka soo!
Sisan Dawuda ka banba n'a ka soo ye!»
A kɛra ten, Isirayɛli mara mɔgɔw bɛɛ segira ka taga u ka soow kɔnɔ. 17Isirayɛliden minw tun siginin be Zuda mara duguw kɔnɔ, Orobowamu kɛra olu dama ka masacɛ ye. 18Masacɛ Orobowamu ye Adoramu ci, min tun ye fasobaara kuntigi ye. Nga Isirayɛli mara mɔgɔw y'a bon ni kabakuru ye k'a faga. Masacɛ Orobowamu kɔni sera ka don a ka wotoro kɔnɔ ka boli ka taga Zeruzalɛmu. 19A kɛra ten Isirayɛliden tɔw faranna ka bɔ Dawuda ka soo la fɔɔ ka na se bii ma.


text:
Lok fɔlɔ 10
Masacɛ Sayuli ka saya
(Sam fɔlɔ 31.1-13)
1Filisiw ye kɛlɛ kɛ ni Isirayɛlidenw ye, u bolila filisiw ɲa, mɔgɔ caaman fagara Gilibowa kulu kan. 2U sera ka Sayuli n'a deenw dɛrɛ, ka Zonatan, ni Abinadabu, ani Malikisuwa faga. 3Kɛlɛ gwanna Sayuli kɔ, kalatigiw y'a ye, u y'a mandimi. 4Sayuli y'a fɔ a ka kɛlɛkɛminanw tabaga ye ko a ka murujan bɔ k'ale faga janko kɛnɛkɛnɛbali nunu kana tolon kɛ ale la. Nga cɛɛ nin ma sɔn, bari a tun siranna kosɔbɛ. O la, Sayuli ye murujan juu tutu k'a yɛrɛ bila ka ben a kan. 5A ka kɛlɛkɛminan tabaga nin y'a ye a sara, ale fana ye murujan juu tutu k'a yɛrɛ bila ka ben a kan, ale fana sara. 6Sayuli n'a dencɛ saba sara ten. Sayuli ka somɔgɔw bɛɛ sara waati kelen na. 7Isirayɛliden minw bɛɛ tun be kɔkɛnɛ na, olu ye Isirayɛli kɛlɛdenw bolitɔ ye, ani k'a ye ko Sayuli n'a deenw sara tuma min na, u bɔra u ka duguw kɔnɔ ka boli k'u ka duguw to yen. Filisiw nana sigi u kɔnɔ.
8O dugusagwɛ, filisiw nana ko u bena suu nunu ka minanw ta. U ye Sayuli n'a deen nunu suuw lanin ye Gilibowa kulu kan. 9U y'a ka kɛlɛkɛminanw ta k'a kuun tigɛ, ka mɔgɔw ci ka yaala Filisi jamana bɛɛ kɔnɔ k'o kibaruya fɔ u ka joow ye, ani jama ye. 10U tagar'a ka kɛlɛkɛminanw bila u ka joso kɔnɔ. U ka joo min tɔgɔ ko Dagɔn, u tagar'a kungolo gwengwen o soo kɔnɔ.
11Filisiw ye fɛɛn min bɛɛ kɛ Sayuli la, Yabɛsi min be Galaadi mara la, o dugu mɔgɔw bɛɛ y'o mɛn tuma min na, 12u ka cɛfariw bɛɛ wilila ka taga Sayuli suu, n'a deenw taw ta ka na n'u ye Yabɛsi dugu kɔnɔ, k'u kolow don teribɛntiyiri kɔrɔ, ani ka suun don tile wolonwula.
13- Sayuli banna ka Masaba sago kɛ, a tora tilenbaliyako la, o le y'a to a sara, bari a ma Masaba ka kuma bato, a ye suu fana wele k'a ɲininga, 14yanni a be Masaba ɲininga. O la, Masaba y'a faga k'a ka masaya di Zese dencɛ Dawuda ma.


text:
Mas fɔlɔ 5
1- Solomani tun sera masacɛw bɛɛ kɔrɔ k'a ta Efarati baji ma fɔɔ ka taga se filisiw ka mara la, ka bɔ o yɔrɔ la, ka taga se fɔɔ Ezipiti jamana daan na. Olu tun be to ka fɛɛnw bɔ ka na o di Solomani ma. U ye baara kɛ Solomani ye a sii bɛɛ la. 2Mugu min nugura kosɔbɛ, o tɔni tan ni seegi, min ma nugu, o tɔni kɔnɔntɔn le tun be to ka dumu loon o loon Solomani ka soo, 3ani misi tulɔnin tan, ni misi wɛrɛ mugan, ani saga kɛmɛ, ni kongomisiw, ani minanw, ni gamantigi belebelew. 4A ka fanga tun sera fɔɔ Efarati baji kɔfɛ, k'a ta Tifisa fɔɔ ka taga se Gaza. Masacɛ minw bɛɛ tun be baji kɔfɛ, a tun be olu bɛɛ mara. A tun be hɛrɛ la n'a lamini jamanaw bɛɛ ye. 5Zuda mara ni Isirayɛli mara mɔgɔw tun be ɲasuma na, u kelen kelen bɛɛ tun b'u ka *ɛrɛzɛnforow kɔnɔ, n'u ka torosunw kɔrɔ, k'a ta Dan mara la kɔgɔdugu faan fɛ fɔɔ ka taga se Bɛriseba, worodugu faan fɛ Solomani ka tile la.
6- Wotorosamaso layɔrɔ waa bi naani (40 000) tun be Solomani fɛ, ani soo waa tan ni fila (12 000).
7Masacɛ Solomani ka lasigiden nunu tun be to ka janto a la, ni minw bɛɛ tun be dumuni kɛ a fɛ. Bɛɛ n'a ka kalo, fɔɔ u tun te fɔn foyi la. 8U tun be to ka na ni wotorosamasow ni soo tɔw ka dumuni ye fana, sumankalaw ni biin, masacɛ ka yɔrɔ la, ka kɛɲɛ n'a ka fɔta ye.
Solomani ka lɔnniya
9Ala ye lɔnniya ni hakilitigiya di Solomani ma. A ka lɔnta cayara i n'a fɔ kɔgɔjida la cɛncɛn. 10A ka lɔnniya tun tɛmɛna kɔrɔn fɛ mɔgɔw bɛɛ, ani Ezipiti jamana mɔgɔw bɛɛ ta kan. 11- A tun be koo lɔn ka tɛmɛ adamadenw bɛɛ kan. A tun tɛmɛna Eziraka Etan kan, a tun tɛmɛna Eman ni Kalikɔli ani Darida kan, minw ye Mawɔli deenw ye. A tɔgɔ tun bɔra fɔɔ ka se siya wɛrɛw bɛɛ cɛma. 12- A ye talen waa saba ni dɔnkili waa kelen ni duuru la. 13A kumana yiriw koo la fana: k'a ta Liban yiribabaw ma fɔɔ ka taga se *izɔpiyiri ma min be falen kogo kɔrɔ. A kumana sogow ni kɔnɔw koo la fana, ani fɛɛn minw be fofo u kɔnɔbara kan, ni jigɛw. 14Mɔgɔw tun be bɔ siya wɛrɛw bɛɛ fɛ ka na a ka lɔnniyakuma lamɛn. Diɲɛ masa minw bɛɛ tun y'a ka lɔnniya koo mɛn, olu le tun be mɔgɔw ci ka n'a lamɛn.
Solomani be Alabatoso lɔli labɛn
(Lok 2nan 2.2-15)
15Tiri masacɛ Iramu y'a ka baaradenw ci Solomani fɛ k'a fo, bari a tun y'a mɛn k'o ye Solomani le woloma k'a sigi a facɛ Dawuda nɔɔ na. A teri tun ye Dawuda ye. 16Solomani ye cira bila k'a fɔ Iramu ye ko:
17«I y'a lɔn ko ne faa Dawuda ma se ka soo lɔ Masaba a ka Ala ye, kɛlɛw kosɔn a juguw tun be to ka minw tigɛ a fɛ faan bɛɛ la, fɔɔ Masaba ye see d'a ma u kan. 18Sisan, Masaba ne ka Ala ye lafiɲɛyɔrɔ di ne ma faan bɛɛ la, jugu te ne fɛ tugu, gwɛlɛya te yen tugu. 19- Ne b'a fɛ ka soo lɔ Masaba ne ka Ala ye i ko a tun y'a fɔ ne faa Dawuda ye cogo min na. A tun ko a bena Dawuda deen min sigi masaya la ale nɔɔ na, k'ole bena soo lɔ ale Ala ye. 20I ka sira di u ka sɛdiriyiriw tigɛ ne ye Liban kulu kan. Ne ka baarakɛlaw n'i taw bena kori k'o baara kɛ ɲɔgɔn fɛ. O kɔ, ne bena i ka baaradenw sara ka kɛɲɛ n'i ka fɔta ye. I y'a lɔn ko mɔgɔ si te ne fɛ yan min be se yiritigɛ la ka Sidɔnkaw bɔ.»
21Iramu ye Solomani ka kuma mɛn tuma min na, a nisɔndiyara kosɔbɛ. A y'a fɔ ko: «Boɲa ka la Masaba kan bii, ale min ye deen hakiliman di Dawuda ma n'a sigira jamaba nin kunna!» 22A ye cii bila k'a fɔ Solomani ye ko: «Ne y'i ka cira mɛn. I mako bena se sɛdiriyiri, ni sipɛrɛyiri minw ma, ne bena o bɛɛ d'i ma. 23Ne ka baaradenw bena u ta Liban kulu kan ka taga n'u ye kɔgɔjida la, k'u sirisiri ɲɔgɔn na k'u ci i ma jii kan. I b'u bilayɔrɔ fɔ u ye, u b'u foni k'u bila yen, aw b'u ta ka taga n'u ye. Ne be min fɛ, e ka to ka dumuni di ne ka somɔgɔw ma.»
24A kɛra ten, Iramu ye sɛdiriyiriw, ni sipɛrɛyiriw di Solomani ma fɔɔ k'a wasa. 25Solomani ye suman tɔni waa wɔɔrɔ (6 000) ni olivutulu ɲanaman litiri waa seegi (8 000) di Iramu ma k'a ka somɔgɔw dɛmɛ n'o ye. A tun be to k'o ɲɔgɔn le di saan o saan. 26Masaba ye hakilitigiya di Solomani ma, i ko a tun y'a fɔ cogo min na. Hɛrɛ tun be Iramu ni Solomani cɛ, bɛɛn tun b'u cɛ.
Solomani be fasobaara koo ɲanabɔ
(Lok 2nan 1.18; 2.1,16-17)
27Masacɛ Solomani ye mɔgɔ waa bi saba (30 000) woloma Isirayɛlidenw bɛɛ cɛma fasobaara kama. 28- A tora k'u ci ka taga Liban jamana na, mɔgɔ waa tan tan (10 000), ka taga kalo kelen kelen kɛ ɲɔgɔn kɔ. Ni jɛnkulu kelen tagara kalo kelen kɛ Liban, u be kɔsegi ka na kalo fila kɛ soo. Adoniramu le tun be fasobaara nin kunna. 29Mɔgɔ waa bi wolonwula (70 000) wɛrɛ tun be Solomani fɛ minw tun be to ka doniw ta, ani mɔgɔ waa bi seegi (80 000), minw tun be kabakuruw lɛsɛ kulu kan. 30Baarakuntigiw tun ye mɔgɔ waa saba ni kɛmɛ saba (3 300) ye. Solomani tun ye olu sigi baaraw kunna, ani k'u kɛ baaradenw kɔlɔsibagaw ye. 31Solomani ye sira di k'u ka kabakurubabaw lɛsɛ minw ka ɲi, waasa ka soo nin juu sigi n'u ye. U y'o kɛ. 32Solomani ka baaradenw ni Iramu taw, ani Gebalikawb ye kabakuruw lɛsɛ ka yiriw tigɛ k'o bɛɛ labɛn soo nin lɔko kama.


text:
Uru 1
Elimelɛki ka somɔgɔw be taga sigi Mowabu
1Cɛfariw tun be Isirayɛli jamana kunna tuma min na, kɔngɔ tun donna jamana kɔnɔ. Bɛtilehɛmuka dɔ, ka bɔ Zuda mara la, wilila ka taga sigi Mowabua jamana na, n'a ka muso an'a dencɛ mɔgɔ fila. 2Cɛɛ nin tɔgɔ tun ko Elimelɛki, a muso tɔgɔ ko Nawomi, a deen fila nunu tɔgɔ tun ko Malɔn ni Kiliyɔn. U tun ye Efarata ka mɔgɔw ye ka bɔ Bɛtilehɛmu, Zuda mara la. U tagara sigi yen. 3Nawomi cɛɛ Elimelɛki sara, k'a to n'a deen fila nunu ye. 4Deen nunu ye Mowabu sunguru dɔw ta k'u furu. Kelen tɔgɔ ko Ɔripa, kelen tɔgɔ ko Uruti. U sigira yen fɔɔ saan tan ɲɔgɔn. 5O kɔ, Malɔn ni Kiliyɔn, olu mɔgɔ fila fana sara, ka Nawomi to a kelen. Deenw t'a fɛ, cɛɛ t'a fɛ.
Uruti b'a ŋaniya ka to ni Nawomi ye
6Ka Nawomi to Mowabu jamana na, a y'a mɛn ko Masaba makarila a ka siya la ka dumuni d'u ma. O la, a wilila ka bɔ Mowabu, ale n'a biranmuso nunu, ko u be taga. 7A bɔra u sigiyɔrɔ la, ale n'a biranmusow ye sira ta ɲɔgɔn fɛ ko u be kɔsegi Zuda mara la. 8Nga Nawomi y'a fɔ a biranmuso nunu ye ko: «Aw ye segi ka taga aw baaw fɛ. Masaba k'aw dɛmɛ, i n'a fɔ aw y'a kɛ taabaga nunu ye, ani ne fana ye cogo min na. 9A ka aw kelen kelen bɛɛ dɛmɛ aw ka cɛɛw sɔrɔ ani ka sigiyɔrɔɲumanw sɔrɔ u fɛ!» O kɔ, a y'a bolo meleke u kaan na k'u fo. Olu fana kasira kosɔbɛ. 10O kɔ, u y'a fɔ a ye ko: «Ayi, anw bena taga n'i ye i ka mɔgɔw fɛ.» 11Nga Nawomi ko: «Aw ka segi ne denmusow. Mun na aw be taga ni ne ye? Ne be se ka deen dɔw wolo aw be se ka furu minw fɛ tugu wa? 12Aw ye segi ne denmusow, bari ne kɔrɔla kosɔbɛ. Ne te se ka furu cɛɛ ma tugu. Hali ni ne tun be se ka furu cɛɛ ma ka jɛn n'a ye bii yɛrɛ ka deenw sɔrɔ, 13aw bena se ka sigi k'u kɔnɔ n'aw te furu wa? Ayi ne denmusow, ne nii tɔɔrɔnin lo ka tɛmɛ aw ta kan, bari Masaba bolo le be ne kan.»
14O la, u kasira kosɔbɛ tugu. O kɔ, Ɔripa y'a bolo meleke a biranmuso la k'a fo kosɔbɛ, ka sɔrɔ ka faran a la, nga Uruti ma sɔn ka faran a la. 15O la, Nawomi y'a fɔ Uruti ye ko: «I sinamuso filɛ, ale kɔsegira ka taga a ka mɔgɔw n'a ka batofɛnw fɛ. Tugu a kɔ.» 16Nga Uruti y'a jaabi ko:
«E kana ne wajibiya ka faran i la ka taga.
E bena taga yɔrɔ o yɔrɔ ne fana bena taga o yɔrɔ la,
e layɔrɔ bena kɛ ne layɔrɔ ye,
e ka mɔgɔw bena kɛ ne ka mɔgɔw ye,
e ka Ala bena kɛ ne ka Ala ye.
17E sayɔrɔ, o ye ne fana sayɔrɔ ye,
ani ne suu fana be don yen.
Ni saya tɛ, ni ne faranna i la,
Masaba kan'a diya n na fewu.»
18Nawomi y'a ye ko a y'a latigɛ sɔbɛ la ka tugu ale kɔ, o la a ma sɔn k'a wajibiya tugu.
19U ye sira minɛ ɲɔgɔn fɛ ka taga Bɛtilehɛmu. U sera yen tuma min na, dugu mɔgɔw bɛɛ kabakoyara u kosɔn, musow tun b'a fɔra ko: «Nin te Nawomi ye wa?» 20Nawomi y'a fɔ u ye ko: «Aw kana ne wele Nawomi tugu, aw ka n wele Mara,b bari Setigi ye ne dusu kasi.
21Ne tun be bɔ yan tuma min na ka taga,
ne wasanin tun lo.
Masaba ye ne kɔsegi bolo lakolon.
Mun na aw be ne wele Nawomi tugu?
Masaba bolo be ne kan,
Setigi ye ne kɛ makaritɔ ye.»
22Nawomi n'a biranmuso Uruti bɔra Mowabu jamana na ten. U sera Bɛtilehɛmu tuma min na, o kɛra *orizi tigɛwaati daminɛ na.


text:
Mas 2nan 6
Jende tunuko
1Kiraw jɛnkulu deenw y'a fɔ Elize ye ko: «An be to ka ɲɔgɔn lajɛn yɔrɔ min na n'i ye, o dɔgɔyara anw ma dɛ. 2An ka taga Zurudɛn baji daa la, an kelen kelen bɛɛ bena lɔgɔ kelen kelen ta, an bena boon dɔ kɛ an yɛrɛ ye yan yɔrɔ la.» Elize y'a fɔ u ye ko u ka taga. 3U kelen ko: «Sɔn ka taga n'i ka baaradenw ye.» A ko: «N bena taga n'aw ye.» 4A tagara n'u ye. U sera Zurudɛn baji daa la, k'a daminɛ ka yiriw tigɛ. 5K'u dɔ to yiritigɛ la, a ka jendeden bɔra ka ben jii kɔnɔ. A kulera ko: «Wayi, n matigi! Ne tun ye jende nin minɛ mɔgɔ dɔ lo fɛ.» 6Elize y'a ɲininga ko: «Jendeden nin benna min?» A y'a benyɔrɔ yira. Elize ye lɔgɔ dɔ tigɛ k'o fili a benyɔrɔ nin na, jendeden nin wilila ka yɛlɛ jii sanfɛ. 7O kɔ, Elize y'a fɔ a ye ko a k'a bɔ, a y'a bolo kɛ k'a bɔ.
Sirikaw ka kɛlɛdenw be kɛ fiɲɛntɔw ye
8Siri masacɛ tun be kɛlɛla ni Isirayɛli mara masacɛ ye. A ye ɲɔgɔnye kɛ n'a ka kɛlɛkuntigiw ye, a y'a latigɛ ko ale ka kɛlɛdenw sigiyɔrɔ bena kɛ yanfɛ yen. 9Ala ka mɔgɔ ye cira bila Isirayɛli mara masacɛ fɛ ko a k'a yɛrɛ kɔlɔsi, ko a kana tɛmɛ o yɔrɔ nin na, ko bari Sirikaw bena bɔ yen. 10O la, Isirayɛli mara masacɛ ye mɔgɔ dɔw bila ka taga yɔrɔ nin kɔlɔsi.
Ala ka mɔgɔ y'o ɲɔgɔn fɔ a ye siɲɛ caaman n'a be to k'a yɛrɛ minɛcogo lɔn. 11O le ye Siri masacɛ hakili ɲagami. A y'a ka kɛlɛkuntigiw wele k'a fɔ u ye ko mɔgɔ min bɛnnin be ni Isirayɛli mara masacɛ ye u cɛma, k'u t'o tigi fɔ ale ye wa? 12Kɛlɛkuntigi nunu dɔ y'a fɔ ko: «O tigi te yan, masacɛ, ne matigi. Kira Elize min be Isirayɛli mara la, ni e ye koo min fɔ i ka layɔrɔ la, ale lo be to k'o kuma nin fɔ Isirayɛli mara masacɛ ye.» 13Masacɛ y'a fɔ ko: «Aw ye ta'a sigiyɔrɔ filɛ ka na. Ne bena mɔgɔw bila u b'a minɛ.» U nan'a fɔ ko a be Dotan dugu kɔnɔ. 14A ye soow ni wotorow ni kɛlɛden caaman ci yen. Olu tagara sufɛ ka dugu lamini. 15Ala ka mɔgɔ ka baaraden wilila sɔgɔma joona ka bɔ dugu kɔnɔ, a ye kɛlɛdenw ye, ani soow ni wotorow. A y'a fɔ Ala ka mɔgɔ ye ko: «An bena kɛ di, ne matigi?» 16Ala ka mɔgɔ nin y'a fɔ ko: «Kana siran, bari mɔgɔ minw be anw fɛ, o ka ca n'u ta ye.» 17Elize ye Masaba daali ko a ka baaraden nin ɲaa yɛlɛ, janko a ka yeli kɛ. Masaba y'a ɲaa yɛlɛ, a ye soow ni wotoro tasumalamanw ye, u fanin be kulu kan ka Elize lamini.
18Sirikaw tun be nana Elize fɛ. Elize ye Masaba daali ko a ka jama nin kɛ fiɲɛntɔw ye. Masaba y'u ɲaa fiɲɛn ka kɛɲɛ ni Elize ka kuma ye. 19O kɔ, Elize y'a fɔ u ye ko: «Aw filila sira ma, aw be taga dugu min na, yan tɛ. Aw be mɔgɔ min ɲinina, aw ye na ne bena aw bila sira a fɛ.» A kɛra ten, a bilara u ɲa ka taga Samari. 20U donna Samari dugu kɔnɔ tuma min na, Elize y'a fɔ ko Masaba k'u ɲaa yɛlɛ janko u ka yeli kɛ. Masaba y'u ɲaa yɛlɛ, u y'a ye ko u be Samari dugu le kɔnɔ. 21Isirayɛli mara masacɛ y'u ye tuma min na, a ko Elize ma: «Ne faa, n k'u faga wa? N k'u faga wa?» 22Elize y'a fɔ a ye ko: «Kan'u faga. O tuma na, i ye mɔgɔ minw kɛlɛ k'u minɛ ni murujan, walima kala ye, i be to k'olu faga wa? Dumuni ni jii di u ma, janko u ka dumuni kɛ ka minni kɛ, o kɔ, u ka taga u kuntigi fɛ.» 23Isirayɛli mara masacɛ ye dumuniba labɛn k'a di u ma, u ye dumuni kɛ ka minni kɛ. O kɔ, a y'u bila ka taga. U kɔsegira u kuntigi fɛ. O la, Sirikaw ma segi ka na Isirayɛli mara la k'u be ben u kan tugu.
Kɔngɔ be don Samari dugu kɔnɔ
24Waati dɔ tɛmɛnin kɔ, Siri masacɛ Bɛnadadi y'a ka kɛlɛdenw bɛɛ lajɛn ka taga Samari dugu datugu. 25O la, kɔngɔ donna Samari dugu kɔnɔ, ka gwɛlɛya kosɔbɛ. U ye dugu datugu ka mɛn fɔɔ u tun be fali kungolo feere warigwɛ kuru bi seegi la, ani jɛnɛtuba ka boob tun be falen warigwɛ kuru duuru la.
26Loon dɔ, ka masacɛ to n'a be yaalayaala la kogo sanfɛ, muso dɔ kulera ko: «Masacɛ, ne matigi, n dɛmɛ!» 27Masacɛ y'a jaabi ko: «Ni Masaba ma i dɛmɛ, ne bena se k'i dɛmɛ ni mun ye? Suman te yen, duvɛn fana te yen.» 28O kɔ, masacɛ y'a ɲininga ko: «Mun le kɛra?» A y'a fɔ ko: «Muso nin tun y'a fɔ ne ye ko ne ka n dencɛ di an b'a ɲimi o loon na, ko sini an bena ale ta ɲimi fana. 29- An ye ne ta tobi k'o ɲimi ka ban. Loon wɛrɛ, ne y'a fɔ ko a ka na n'a deen ye an b'o ɲimi, a y'a ta k'a dogo.» 30Masacɛ y'o muso nin ka kuma mɛn dɔrɔn, a y'a ka faniw faran. A tun be tɛmɛna kogo nin kan minkɛ, jama ye dusukasifani ye a kannafani jukɔrɔ. 31A kalila ko ni ale ma Safati dencɛ Elize kungolo tigɛ bii, Ala kana ale to fewu.
Elize be kɔngɔ laban koo fɔ
32O y'a sɔrɔ Elize tun siginin be a ka soo kɔnɔ, cɛkɔrɔbaw tun siginin be a gɛrɛfɛ. Masacɛ ye mɔgɔ dɔ bila ka ta'a fɛ. Nga sanni o ciden nin ka se, Elize y'a fɔ cɛkɔrɔba nunu ye ko: «Aw k'a filɛ dɛ, mɔgɔfagala nin ye mɔgɔ dɔ ci ka na ne kuun tigɛyɔrɔ. N'a nana se, aw ka daa tugu, aw kan'a to a be don. A kuntigi yɛrɛ seen mankan te nin ye n'a be nan'a kɔfɛ wa?» 33Ka Elize to o kuma na u fɛ, ciden ni masacɛ ser'a fɛ, k'a fɔ ko: «Kojugu nin bɔra Masaba le fɛ. An ka kan ka mun le kɔnɔ Masaba fɛ tugu?»


text:
Lok fɔlɔ 21
Dawuda be Isirayɛlidenw jati
(Sam 2nan 24.1-9)
1Sutana wilila Isirayɛlidenw kama. A y'a kɛ Dawuda ye Isirayɛlidenw jati. 2Dawuda y'a fɔ Zowabu ni kɛlɛdenw kuntigi tɔw ye ko u ka taga Isirayɛlidenw jati k'a ta Bɛriseba, worodugu faan fɛ fɔɔ ka ta'a bila Dan mara la kɔgɔdugu faan fɛ, k'u daa lɔn ka na o fɔ ale ye, janko ale ka se k'u lɔn. 3Zowabu y'a fɔ a ye ko: «Masaba k'a kɛ a ka jama ka buguya siɲɛ kɛmɛ! Masacɛ ne matigi, u bɛɛ te i ka baaradenw ye wa? Mun na i b'a fɛ ka nin kɛ? Mun na Isirayɛlidenw bena lɔ n'o kunko ye?» 4Nga masacɛ tor'a ka kuma kan a tun ye min fɔ Zowabu ye. O la, ale tagara Isirayɛli jamana bɛɛ yaala, ka sɔrɔ ka segi ka na Zeruzalɛmu. 5Zowabu nana jama daa fɔ Dawuda ye. Mɔgɔ miliyɔn kelen ni waa kɛmɛ (1 100 000) le tun be Isirayɛli mara la minw be se kɛlɛ la, ka fara mɔgɔ waa kɛmɛ naani ni bi wolonwula (470 000) kan Zuda mara la.
6Zowabu tun ma Levi kɔmɔgɔw ni Bɛnzamɛn taw jati, bari masacɛ ka cira nin tun man diya ye fewu.
Ala be Dawuda jalaki
(Sam 2nan 24.10-17)
7O koo nin ma diya Ala ye, a ye Isirayɛlidenw ɲaa gwan. 8Dawuda y'a fɔ Ala ye ko ale ye kojuguba kɛ. Ko a ka sabali ka yafa a ka baarakɛla ma sisan, ko bari ale ye fatɔyabaara kɛ.
9Masaba kumana Dawuda ladibaga kira Gadi fɛ ko: 10«Ta'a fɔ Dawuda ye ko ne Masaba ko n be koo saba latigɛ a ye, ko a ka kelen woloma u la n bena min kɛ a la.»
11O la, Gadi tagara Dawuda sɔrɔ k'a fɔ a ye ko: «Masaba ko a be i ma ka wolomani kɛ, 12saan saba kɔngɔ, walima i juguw ka se i kɔrɔ kalo saba, k'aw halaki ni murujan ye, walima Masaba ka murujan k'aw halaki, banajugu ka don jamana nin kɔnɔ tile saba, Masaba ka nibɔmɛlɛkɛ bena tɛmɛ Isirayɛlidenw ka jamana yɔrɔ bɛɛ. Ne ka kan ka kɔsegi ka taga min fɔ n cibaga ye, o fɔ sisan.» 13Dawuda y'a fɔ a ye ko: «Ne dusu kasinin lo kosɔbɛ. Ne ka ben Masaba bolo, bari a be makari kosɔbɛ, ne kana ben adamadenw bolo.»
14O la, Masaba y'a kɛ banajugu donna Isirayɛli jamana kɔnɔ, mɔgɔ waa bi wolonwula (70 000) sara Isirayɛlidenw cɛma. 15Ala ye mɛlɛkɛ dɔ ci ko a ka taga Zeruzalɛmu halaki. K'o mɛlɛkɛ to cɛnni na, Masaba y'a ye, a nimisara. O la, a y'a fɔ nibɔmɛlɛkɛ nin ye k'o b'a bɔ, ko a k'a dabila. O y'a sɔrɔ Masaba ka mɛlɛkɛ nin tun lɔnin be zebuzicɛ Ɔrinan ka sumangosikɛnɛ na.
16Dawuda ye Masaba ka mɛlɛkɛ nin ye, a tun ye murujan bɔ a foroko la ka lɔ sanfɛ, k'a ɲaa sin Zeruzalɛmu faan fɛ. Ka dusukasifaniw to Dawuda ni cɛkɔrɔbaw kaan na, u y'u kunbiri gwan k'u ɲaa biri duguma.
17A y'a fɔ Ala ye ko: «Ne le y'a fɔ k'u ka jama jati. Ne le ye kojugu kɛ, ne le filila, mɔgɔ nunu ma foyi kɛ. Masaba ne ka Ala, ne bugɔ, ani n ka somɔgɔw, kana foyi kɛ i ka jama na.»
Dawuda be sarakabɔyɔrɔ lɔ Masaba ye
(Sam 2nan 24.18-25)
18Masaba ka mɛlɛkɛ y'a fɔ Gadi ye ko a k'a fɔ Dawuda ye ko a ka taga sarakabɔyɔrɔ lɔ Masaba ye zebuzicɛ Ɔrinan ka sumangosikɛnɛ na. 19Dawuda wilila ka taga ka kɛɲɛ ni Gadi ka fɔta ye Masaba tɔgɔ la. 20Ɔrinan tun be suman gosira n'a deen mɔgɔ naani ye. A ko a be filɛli kɛ, a ye mɛlɛkɛ nin ye, a deen nunu dogora. 21Dawuda tagara Ɔrinan fɛ. Ɔrinan y'a ye dɔrɔn, a bɔra sumangosikɛnɛ la k'a kunbiri gwan a ɲafɛ k'a ɲaa biri duguma.
22Dawuda y'a fɔ Ɔrinan ye ko a k'a ka sumangosikɛnɛ nin di ale ma, a be sarakabɔyɔrɔ lɔ Masaba ye, ko a k'a feere ale ma a sɔngɔ yɛrɛ yɛrɛ la janko banajugu nin ka ban ka bɔ jama cɛma. 23Ɔrinan y'a fɔ Dawuda ye ko: «Masacɛ, ne matigi, a ta k'i diyanako kɛ yen. Ne yɛrɛ bena misiw di o ka kɛ saraka jɛnitaw ye, ka sumangosinanw di u ka kɛ lɔgɔ ye, ani ka suman di o ka kɛ suman saraka ye. Ne bena o bɛɛ di.» 24Nga masacɛ Dawuda y'a fɔ a ye ko: «Ne bena o san u sɔngɔ yɛrɛ yɛrɛ la. Fɛɛn min y'i ta ye, ne tena o ta i fɛ ka saraka bɔ Masaba ye, ne wasiji te min na.»
25Dawuda ye sumangosikɛnɛ nin san Ɔrinan fɛ sanu kuru kɛmɛ wɔɔrɔ la. 26A ye sarakabɔyɔrɔ lɔ Masaba ye o yɔrɔ la, ka saraka jɛnitaw ni jɛnɲɔgɔnya sarakaw bɔ.
A ye Masaba daali, ale y'a jaabi, tasuma bɔra sanfɛ ka jigi sarakabɔyɔrɔ ni saraka nunu kan.
27O kɔ, Masaba y'a fɔ mɛlɛkɛ nin ye ko a k'a ka murujan nin don a foroko la.
28Dawuda y'a ye ko Ala y'ale jaabi zebuzicɛ Ɔrinan ka sumangosikɛnɛ na minkɛ, a ye sarakaw bɔ yen. 29Musa tun ye fanibugu min dilan Masaba ye kongokolon kɔnɔ, ani saraka jɛnita bɔyɔrɔ tun be Gabaŋɔn batolikɛyɔrɔ la o tuma na. 30Dawuda tun te se ka taga o yɔrɔ la ka Ala ɲininga, bari a tun siranna kosɔbɛ Masaba ka mɛlɛkɛ ka murujan nin ɲa.


text:
Dal 20
Daalili, see sɔrɔli kosɔn
1Dɔnkililabagaw kuntigi ka dɔnkili. Dawuda ka dɔnkili Ala ye.
2Masaba k'i dɛmɛ i ka dusukasi waati la,
Yakuba ka Ala yɛrɛ k'i tanga.
3K'a to a ka sigiyɔrɔ la, a k'i dɛmɛ,
k'a to *Siyɔn dugu kɔnɔ a k'i mako ɲa.
4A hakili ka to i ka sarakaw bɛɛ la,
a ka sɔn i ka saraka jɛnitaw ma.
5I be fɛɛn min fɛ, a k'o d'i ma.
I be koo min latigɛ, a k'o ɲa.
6An bena nisɔndiya i ka sesɔrɔ la,
an bena nisɔndiya an ka Ala tɔgɔ la.
Masaba k'i ka daaliliw bɛɛ jaabi.
7Ne y'a lɔn sisan tiɲɛ na ko
Masaba b'a ka mɔgɔwolomanin kisi.
Hali k'a to a sigiyɔrɔ la sankolo la,
a b'a bɔsi sɔbɛ la.
8Dɔw b'u jigi la u ka kɛlɛkɛwotorow kan,
dɔ wɛrɛ ta ye u ka soow ye.
An kɔni, an jigi be Masaba an ka Ala le kan.
9Olu kɔni be kurula ka bɔ ka ben.
Anw kɔni, anw be wili ka lɔ ka ɲa.
10Masaba, masacɛ kisi!
N'an y'i wele tuma min na, i k'an jaabi.


text:
Amɔ 2
1- Masaba ko:
«Mowabuw ye kojugu minw kɛ,
u ye kojugu caaman minw kɛ,
ne tena o yafa.
Bari, u ye Edɔmu masacɛ kolow jɛni,
u y'u jɛni fɔɔ k'o kɛ bugurigwɛ ye.
2Ne bena tasuma mana Mowabu mara kan,
n bena Keriyɔti dakamanasow jɛni.
Mowabu bena halaki pewu,
kɛlɛ mankan ni buru fiyɛkan cɛma.
3Ne ben'a ɲamɔgɔ halaki,
n ben'a ka mɔgɔbabaw bɛɛ faga.»
Masaba le ko ten.
Zuda mara halakiko
4Masaba ko:
«Zuda mara ye kojugu minw kɛ,
u ye kojugu caaman minw kɛ,
ne tena o yafa.
Bari, u ye ne Masaba ka sariya bila gɛrɛfɛ,
u ma n ka kuma bato,
bari, u faaw tun be joo minw sɔn,
olu fana tugura o le kɔ.
5Ne bena tasuma mana Zuda mara kan,
n bena Zeruzalɛmu dugu dakamanasow jɛni.»
Isirayɛli mara halakiko
6Masaba ko:
«Isirayɛli mara ye kojugu minw kɛ,
u ye kojugu caaman minw kɛ,
ne tena o yafa.
Bari, u be mɔgɔtilennin feere wari la,
ka fantan falen sanbara seen fila la.
7Fantan te tiɲɛ sɔrɔ u fɛ kititigɛyɔrɔ la.
U b'u tereke i ko buguri.
Deen n'a faa be jɛn sunguru kelen kan,
u be ne tɔgɔ senuman cɛn ten.
8U be la fani minw kan
u ka batoliyɔrɔw bɛɛ la,
o ye dɛsɛbagatɔw ka faniw le ye,
u ye minw minɛ u fɛ juru dontuma na.
U ye mɔgɔw ka duvɛn bɔsi k'o min
u ka batolikɛso kɔnɔ.
9- K'a sɔrɔ amoriw minw tun ka jan i ko sɛdiriyiriba,
fanga tun be minw na i ko joyiri,
ne y'olu halaki u ɲana.
Ne y'u halaki, k'a ta u deenw ma
fɔɔ ka ta'a bila u lili la.
10Ne le tun y'aw bɔ Ezipiti jamana na,
ne y'aw dɛmɛdɛmɛ kongokolon kɔnɔ
saan bi naani kɔnɔ
waasa aw ka na amoriw ka dugukolo tigiya sɔrɔ.
11- Ne tun y'aw deen dɔw woloma k'u kɛ kiraw ye.
Ne tun y'aw ka kanbelen dɔw woloma k'u kɛ n taw ye.b
O tɛ wa, Isirayɛli jama?»
Masaba le ko ten.
12«K'a sɔrɔ aw be duvɛn di ne taw ma,
k'a fɔ kiraw ye k'u man kan ka kiraya kɛ.
13O kama, ne ben'aw nɔɔni yɔrɔnin kelen,
i ko wotoro fanin suman na be fɛɛn nɔɔni cogo min na.
14Min seen ka teli, ale tena dogoyɔrɔ sɔrɔ.
Fangatigi ka fanga ten'a mako ɲa.
Cɛfari tena se ka kisi.
15Kalabonla tena lɔ seen kan,
min be se boli la kosɔbɛ, o ten'a yɛrɛ bɔsi,
sotigi tena se ka kisi.
16U ka kɛlɛdenw cɛma,
cɛfari bena boli bololakolon o loon na.»
Masaba le ko ten.


text:
Kod 5
Adama kɔmɔgɔw
1- Sɛbɛ nin be Adama kɔmɔgɔw ka koo yira.
Loon min na Ala ye mɔgɔ dan, a y'a dan a yɛrɛ jaa la. 2- A ye cɛɛ ni muso dan ka barika don u la, k'u tɔgɔ la ko Mɔgɔ u danwaati la.
3Adama ye saan kɛmɛ ni bi saba sɔrɔ tuma min na, a ye dencɛ dɔ wɛrɛ sɔrɔ, o tun bɔnin be a fɛ, a tun be i n'a fɔ a yɛrɛ. A y'a tɔgɔ la ko Sɛti. 4Sɛti wolonin kɔ, Adama ye saan kɛmɛ seegi kɛ. A ye dencɛ ni denmuso wɛrɛw sɔrɔ. 5Adama sii bɛɛ lajɛnnin kɛra saan kɛmɛ kɔnɔntɔn ni bi saba ye. O kɔ, a sara.
6Sɛti ye saan kɛmɛ ni duuru sɔrɔ tuma min na, a ye Enɔsi wolo. 7Enɔsi wolonin kɔ, Sɛti ye saan kɛmɛ seegi ni wolonwula kɛ. A ye dencɛ ni denmuso wɛrɛw sɔrɔ fana. 8Sɛti sii bɛɛ lajɛnnin kɛra saan kɛmɛ kɔnɔntɔn ni tan ni fila ye. O kɔ, a sara.
9Enɔsi ye saan bi kɔnɔntɔn sɔrɔ tuma min na, a ye Kenan wolo. 10Kenan wolonin kɔ, Enɔsi ye saan kɛmɛ seegi ani tan ni duuru kɛ, a fana ye dencɛ ni denmuso wɛrɛw sɔrɔ. 11Enɔsi sii bɛɛ lajɛnnin kɛra saan kɛmɛ kɔnɔntɔn ni duuru ye. O kɔ, a sara.
12Kenan ye saan bi wolonwula sɔrɔ tuma min na, a ye Maalalɛli wolo. 13Maalalɛli wolonin kɔ, Kenan ye saan kɛmɛ seegi ni bi naani kɛ, a ye dencɛ ni denmuso wɛrɛw sɔrɔ. 14Kenan sii bɛɛ lajɛnnin kɛra saan kɛmɛ kɔnɔntɔn ni tan ye. O kɔ, a sara.
15Maalalɛli ye saan bi wɔɔrɔ ni duuru sɔrɔ tuma min na, a ye Yerɛdi wolo. 16Yerɛdi wolonin kɔ, Maalalɛli ye saan kɛmɛ seegi ni bi saba kɛ, a ye dencɛ ni denmuso wɛrɛw sɔrɔ. 17Maalalɛli sii bɛɛ lajɛnnin kɛra saan kɛmɛ seegi ni bi kɔnɔntɔn ni duuru ye. O kɔ, a sara.
18Yerɛdi ye saan kɛmɛ ni bi wɔɔrɔ ni fila sɔrɔ tuma min na, a ye Enɔki wolo. 19Enɔki wolonin kɔ, Yerɛdi ye saan kɛmɛ seegi kɛ, a ye dencɛ ni denmuso wɛrɛw sɔrɔ. 20Yerɛdi sii bɛɛ lajɛnnin kɛra saan kɛmɛ kɔnɔntɔn ni bi wɔɔrɔ ni fila ye. O kɔ, a sara.
21Enɔki ye saan bi wɔɔrɔ ni duuru sɔrɔ tuma min na, a ye Matusalɛmu wolo. 22Matusalɛmu wolonin kɔ, Enɔki tora Alaɲasiran na saan kɛmɛ saba kɔnɔ, a ye dencɛ ni denmuso wɛrɛw sɔrɔ. 23Enɔki sii bɛɛ lajɛnnin kɛra saan kɛmɛ saba ani bi wɔɔrɔ ni duuru ye. 24- Enɔki tora o Alaɲasiran na, loon dɔ a ma ye tugu, bari Ala y'a ta.
25Matusalɛmu ye saan kɛmɛ ni bi seegi ni wolonwula sɔrɔ tuma min na, a ye Lamɛki wolo. 26Lamɛki wolonin kɔ, Matusalɛmu ye saan kɛmɛ wolonwula ni bi seegi ni fila kɛ, a ye dencɛ ni denmuso wɛrɛw sɔrɔ. 27Matusalɛmu sii bɛɛ lajɛnnin kɛra saan kɛmɛ kɔnɔntɔn ni bi wɔɔrɔ ni kɔnɔntɔn ye. O kɔ, a sara.
28Lamɛki ye saan kɛmɛ ni bi seegi ni fila sɔrɔ tuma min na, a ye dencɛ dɔ wolo. 29A y'a tɔgɔ la ko Nuhun.d A ko Masaba ye dugukolo danga, deen nin bena an dusu saalo an ka baara gwɛlɛnw na, ani an ka sɛgɛnw na. 30Nuhun wolonin kɔ, Lamɛki ye saan kɛmɛ duuru ni bi kɔnɔntɔn ni duuru kɛ, a ye dencɛ ni denmuso wɛrɛw sɔrɔ. 31Lamɛki sii bɛɛ lajɛnnin kɛra saan kɛmɛ wolonwula ni bi wolonwula ni wolonwula ye. O kɔ, a sara.
32Nuhun ye saan kɛmɛ duuru sɔrɔ, ka sɔrɔ ka Sɛmu ni Kamu ani Zafɛti wolo.